ओशो गंगा/ Osho Ganga: कहे होत अधीर--(प्रवचन--12)\nदिनांक 22 सितम्‍बर सन् 1979;\nभगवान! महाप्रयाण के कुछ दिनों पूर्व पूज्य दद्दाजी ने एक रात चर्चा करते हुए बताया कि वही है, और उसके अलावा कुछ और नहीं। यह पूछने पर कि संसार को चलाने वाला कौन है? वे बोले, कोई नहीं। सब अपने आप चल रहा है। जो हो रहा है वह हो रहा है। कोई कुछ कर नहीं रहा है; सब हो रहा है। कर्म के सिद्धांत से संबंधित प्रश्न के उत्तर में उन्होंने कहा, वह सब बकवास है। हमने पूछा, फिर हम क्या करें? वे बोले—खाओ, पीओ और आनंद से रहो। बस, इसके सिवाय संसार में कुछ और नहीं है।\nभगवान, कृपया उनकी इन उपदेशनाओं पर कुछ कहें।\nशैलेंद्र! ईश्वर कोई व्यक्ति नहीं है। ईश्वर शब्द से व्यक्ति की भ्रांति पैदा होती है। ईश्वरत्व है, ईश्वर नहीं। भगवत्ता है, भगवान नहीं। यह सारा जगत दिव्यता से परिपूरित है। इसका कण—कण, रोआं—रोआं एक अपूर्व ऊर्जा से आपूरित है। लेकिन कोई व्यक्ति नहीं है जो संसार को चला रहा हो।\nहमारी ईश्वर की धारणा बहुत बचकानी है। हम ईश्वर को व्यक्ति की भांति देख पाते हैं। और तभी अड़चनें शुरू हो जाती हैं। जैसे ही ईश्वर को व्यक्ति माना कि धर्म पूजा—पाठ बन जाता है; ध्यान नहीं, पूजा—पाठ, क्रिया—कांड, यज्ञ—हवन। और ऐसा होते ही धर्म थोथा हो जाता है। किसकी पूजा? किसका पाठ? आकाश की तरफ जब तुम हाथ उठाते हो, आंखें उठाते हो, तो वहां कोई भी नहीं है। तुम्हारी प्रार्थनाओं का कोई उत्तर नहीं आएगा। इसका यह अर्थ नहीं है कि प्रार्थना व्यर्थ है। इसका इतना ही अर्थ है कि प्रार्थना के उत्तर की प्रतीक्षा व्यर्थ है। प्रार्थना अपने आप में आनंद है; साधन नहीं है, साध्य है। अभिव्यक्ति है तुम्हारे भीतर उठे हुए कृतज्ञता के भाव की।\nइस विश्व ने तुम्हें इतना दिया है—बिन मांगे दिया है; तुम्हारी पात्रता भी नहीं है, वह सब भी दिया है! सौंदर्य को देखने वाली आंखें दी हैं; संगीत को सुनने वाले कान दिए हैं; प्रेम को अनुभव करने वाला हृदय दिया है। जीवन के रहस्यों को प्रतीति करने वाली प्रज्ञा दी है। जीवन के आत्यंतिक केंद्र का साक्षात्कार करने की, समाधि की क्षमता दी है। और क्या चाहिए? और क्या मांगोगे? तुम जो मांगोगे बहुत छोटा होगा। काश, तुमने मांगा होता तो बहुत कम आशा है कि तुमने समाधि की क्षमता मांगी होती। बहुत कम आशा है कि तुमने सौंदर्य की प्रतीति मांगी होती, कि तुमने संगीत का अनुभव मांगा होता, कि तुमने काव्य की स्फुरणा मांगी होती। तुमने कुछ दो कौड़ी की चीजें मांगी होती—धन, पद, प्रतिष्ठा। तुमने एक बड़ा मकान मांगा होता, बड़ी दुकान मांगी होती, बैंक में बड़ा खाता मांगा होता।\nअच्छा ही है अस्तित्व ने तुमसे नहीं पूछा—क्या चाहिए? अस्तित्व ने तुमसे बिना पूछे तुम्हें दिया है। और इतना दिया है कि तुम अगर हिसाब लगाने बैठोगे तो हिसाब न लगा पाओगे। अकूत दिया है! लेकिन कोई व्यक्ति नहीं है जो दे रहा है; समष्टि है। यह सारा अस्तित्व ऊर्जा का एक अपूर्व अनुभव है।\nपरमात्मा को अनुभव समझो। किस बात का अनुभव? इस बात का अनुभव कि सब जुड़ा है। जोड़ का नाम परमात्मा है। हम भिन्न—भिन्न नहीं हैं। हम सबके भीतर सेतु है; हम एक—दूसरे से जुड़े हैं। घास की छोटी सी पत्ती महासूर्यों से जुड़ी है। सुबह सूरज न निकले, पत्ती हरी न रह जाए। सुबह सूरज न निकले, तुम्हारे आंगन में फूल न खिलें। रात चांदत्तारे न हों, दुनिया बदल जाए। लाखों प्रकाश—वर्ष दूर जो तारे हैं, वे भी छोटी से छोटी चीज से संयुक्त हैं, नहीं तो सब बिखर जाए। यह सब बंधा चल रहा है। यह रास, यह नृत्य किसी सुर में बद्ध है, किसी लय में आबद्ध है; उस लय का नाम परमात्मा है। उस लय में तुम भी आबद्ध हो जाओ तो तुम्हारी आबद्धता का नाम प्रार्थना है, ध्यान है। तुम उस लय से दूर—दूर चलो, छिटके—छिटके, अलग—अलग, तो तुम दुख में रहोगे।\nमेरे दुख की यही परिभाषा है: यह जो परम समारोह चल रहा है, यह जो महोत्सव चल रहा है, इससे जो अलग—थलग है, जो अपनी ढाई चावल की खिचड़ी अलग पका रहा है...\nअंग्रेजी में एक शब्द है ईडियट। वह शब्द बड़ा प्यारा है! साधारणतः तो उसका अर्थ होता है मूढ़; लेकिन जिस मूल शब्द से वह आता है, जिस मूल धातु से पैदा होता है, उसका अर्थ होता है: जो अपनी खिचड़ी अलग पका रहा है। ईडियट का मतलब होता है: जो अपने ढंग से जीने की कोशिश कर रहा है—पृथक। जो अहंकार में जी रहा है वह ईडियट है। जो समस्त के साथ नहीं, समस्त के विपरीत जी रहा है वह ईडियट है। जो धारा के साथ नहीं बह रहा, धारा के विपरीत जा रहा है, वही मूढ़ भी है। जो धारा के साथ बहने लगा, वही ज्ञानी है।\nऔर इस धारा में चांदत्तारे हैं। और इस धारा में समुद्र हैं। और इस धारा में पृथ्वियां हैं। और इस धारा में पशु हैं, पक्षी हैं, मनुष्य हैं। इस धारा में सब कुछ है। इस धारा में क्या नहीं है! और तुम हो कि अपने को अलग—थलग किए खड़े हो—सिकुड़े, डरे, कि कहीं धारा तुम्हें डुबा न ले! तुम अपने को बचाना चाहते हो—अस्मिता की तरह, अहंकार की तरह। यही तुम्हारा दुख है। और जब तुम अपने को अहंकार की तरह बचाओगे तो मृत्यु का भय पकड़ेगा। क्योंकि अगर अलग हो तो डर पैदा होगा कि मरना पड़ेगा। जिस व्यक्ति ने जाना कि मैं अलग नहीं हूं, उसकी मृत्यु का भय गया। न जन्म के पहले मैं अलग था, न जन्म के बाद अलग हूं, न मृत्यु के बाद अलग होऊंगा। अस्तित्व तो सदा है।\nइसलिए उन्होंने ठीक ही कहा कि—"वही है, और उसके अलावा कुछ और नहीं।'\nलेकिन वही से तुम किसी ईश्वर को मत समझ लेना। वही का अर्थ है—लयबद्धता। वही का अर्थ है—संगीत। इस संगीत में डूबो। इस संगीत के अतिरिक्त और कुछ भी नहीं है। जिस भांति हो सके अपने को हटा लो, बीच में मत खड़े होओ। जिस भांति हो सके अपने को विदा दे दो, अंतिम नमस्कार कर लो। अहंकार तोड़े हुए है, निरअहंकार जोड़ देगा। जोड़ का नाम योग है। और जहां योग है वहां समाधि है।\nसमाधि शब्द को समझते हो? समाधान से बना है। आ गया परम समाधान! आधियां—व्याधियां गईं; समाधि आई। समस्याएं गईं, प्रश्न गए; मौन आया, निःशब्द, आनंद आया। तुम्हारे भीतर एक झरना फूट पड़ा! जैसे कोयल गाती है, ऐसे तुम गा उठे, तो प्रार्थना सच्ची है। जैसे वृक्षों में फूल खिलते हैं, ऐसे तुम्हारे प्राणों में फूल खिल जाएं, तो ध्यान सच्चा है।\nमगर ये फूल, ये गीत तुम्हारी मौजूदगी के कारण नहीं खिल पा रहे हैं। तुम जितने मौजूद हो, परमात्मा उतना गैर—मौजूद है। तुम जितने गैर—मौजूद हो जाओगे, परमात्मा उतना मौजूद हो जाएगा।\nउन्होंने ठीक कहा कि—"संसार को चलाने वाला कोई नहीं है।'\nसंसार चैतन्य है। चलाने वाले की जरूरत तो तब होती है जब संसार जड़ हो। तो फिर कोई चेतन चाहिए जो संसार को चलाए। फिर द्वंद्व पैदा होता है, द्वैत पैदा होता है। फिर एक स्रष्टा और सृष्टि। लेकिन परमात्मा स्रष्टा नहीं है—सृजनात्मकता है।\nतुम एक काम करो, तुम्हें बहुत लाभ होगा: सभी संज्ञाओं को क्रियाओं में बदल दो। स्रष्टा नहीं, सृजनात्मकता। और तुम परमात्मा को समझने में ज्यादा सफल हो पाओगे। नर्तक नहीं, नृत्य; गायक नहीं, गीत; वादक नहीं, वादन—तुम सारी संज्ञाओं को क्रियाओं में बदल दो।\nनिश्चित ही फिर तुम परमात्मा की प्रतिमा न बना सकोगे। और जहां प्रतिमा गई वहां मंदिर गए, पूजागृह गए। फिर पूजा एक आंतरिक आयाम लेगी। फिर पूजा किसी प्रतिमा की नहीं, फिर पूजा एक भाव होगा—धन्यवाद का। फिर पूजा आंख बंद करके होगी। फिर तुम वृक्षों से तोड़ कर फूल नहीं चढ़ाओगे और न मिट्टी के दीये जलाओगे। जलाओगे तुम प्राणों का दीया और चढ़ाओगे तुम चेतना के फूल। और यह सब भीतर हो जाएगा। इसके लिए एक कदम भी बाहर उठाने की जरूरत न पड़ेगी।\nठीक कहा उन्होंने: "कोई नहीं है बनाने वाला, कोई नहीं है चलाने वाला। सब अपने से चल रहा है।'\nजो भी जानते हैं, ऐसा ही कहेंगे। मगर न जानने वाले को बड़ी अड़चन होती है: सब अपने से कैसे चल रहा है?\nहमारे सोचने के ढंग हमें मजबूर करते हैं कि कोई चलाने वाला होना चाहिए। लेकिन कभी तुम यह भी सोचते हो कि फिर चलाने वाले को कौन चलाएगा? चलाने वाला तो अपने से चलेगा न! जब अंततः अपने से चलाने की बात स्वीकार करनी ही है तो उसे धक्के देकर और आगे क्यों ले जाना? व्यर्थ की उलझन क्यों खड़ी करनी?\nइसलिए बुद्ध ने और महावीर ने भी यही कहा: कोई चलाने वाला नहीं है, सब अपने से चल रहा है। इसलिए लाओत्सु ने भी यही कहा: सब अपने से चल रहा है। बुद्ध ने तो धर्म का अर्थ ही कहा है—नियम, महानियम—एस धम्मो सनंतनो! यह शाश्वत नियम है, व्यक्ति नहीं।\nजैसे चीजें नीचे की तरफ गिरती हैं। तो न्यूटन ने खोजा गुरुत्वाकर्षण का नियम। अब ऐसा नहीं है कि जमीन के भीतर छिपा हुआ कोई आदमी बैठा है, कि जैसे ही फल पके कि उन्हें खींच लेता है; कि तुमने पत्थर ऊपर फेंका कि उसने जल्दी से नीचे खींचा। जमीन में कोई छिपा नहीं बैठा है। गुरुत्वाकर्षण कोई व्यक्ति नहीं है, गुरुत्वाकर्षण नियम है।\nजैसे गुरुत्वाकर्षण नियम है ऐसे ही परमात्मा नियम है। धर्म का अर्थ—नियम। धर्म का अर्थ—स्वभाव। चलना इस जगत का स्वभाव है। होना इस जगत का स्वभाव है।\nलेकिन तब तुम पूछोगे: फिर नास्तिक—आस्तिक में भेद क्या रहा? नास्तिक भी कहता है ईश्वर नहीं, बुद्ध भी कहते हैं ईश्वर नहीं, महावीर भी कहते हैं ईश्वर नहीं।\nइसीलिए तो हिंदू महावीर और बुद्ध पर बहुत नाराज हुए। उन्होंने उनके पैर नहीं टिकने दिए इस देश में। क्योंकि वे तो पंडित—पुरोहित के धंधे को जड़ से काटे डाल रहे थे। अगर ईश्वर नहीं है तो मंदिर नहीं है, तीर्थ नहीं है। अगर ईश्वर नहीं है तो पूजा नहीं है, पाठ नहीं है। अगर ईश्वर नहीं है तो पुरोहित की क्या जरूरत है? ईश्वर गया तो सारा धर्म का जाल गया।\nलेकिन बुद्ध ने जो कहा था, वह है परम सत्य और विज्ञान से उसका मेल खाता है। इसलिए पश्चिम में बुद्ध का प्रभाव बढ़ता जाता है। रोज बढ़ता जाता है। कुछ आश्चर्य न होगा कि विज्ञान रोज—रोज बुद्ध से सहमत होता जाए—हो रहा है। पच्चीस सौ वर्ष पहले की गईं बुद्ध की घोषणाएं विज्ञान के द्वारा धीरे—धीरे स्वीकृत होती जा रही हैं।\nनास्तिक—आस्तिक में भेद क्या है? तुम पूछोगे। हिंदुओं ने तो महावीर को और बुद्ध को नास्तिक ही कह दिया।\nगलत है यह बात। बुद्ध और महावीर से बड़े आस्तिक पृथ्वी पर दूसरे नहीं हुए। एच.जी.वेल्स ने बुद्ध के संबंध में लिखा है—महत्वपूर्ण वचन लिखा है—सो गॉडलाइक एंड सो गॉडलेस! इतना ईश्वर जैसा व्यक्ति और इतना ईश्वर—विहीन! भगवत्ता जैसे साकार उतर आई हो! और फिर भी बुद्ध कहते हैं: कोई ईश्वर नहीं है! क्यों? फिर हम चार्वाक और बुद्ध को एक ही साथ तौलें, एक ही तराजू पर? गलती हो जाएगी।\nचार्वाक कहता है: कोई ईश्वर नहीं है, कोई ईश्वरत्व भी नहीं है। कोई भगवान भी नहीं है, कोई भगवत्ता भी नहीं है। जगत चेतना से शून्य है।\nचार्वाक की इसी धारणा को आधुनिक युग में कार्ल माक्र्स ने पुनरुक्त किया है कि चेतना केवल एक उप—उत्पत्ति है, इपी फिनामिनन। यह पदार्थ से पैदा हुई चीज है। चार्वाक ने पुराने ढंग से कहा था, पांच हजार साल पहले ढंग और थे, लेकिन बात उसने यही कही थी। उसने यही कही थी जैसे कि पान हम बनाते हैं—चूना, कत्था, सुपारी। चूना अलग से खाओ तो भी तुम्हारे ओंठ रंगेंगे नहीं। और पान अलग से चबाओ तो भी तुम्हारे ओंठ रंगेंगे नहीं। और कत्था अलग से खाओ तो भी तुम्हारे ओंठ रंगेंगे नहीं। और सुपारी अलग से खाओ तो भी तुम्हारे ओंठ रंगेंगे नहीं। लेकिन सब के मिलन से जब तुम पान बनाते हो तो तुम्हारे ओंठ सुर्ख रंग जाते हैं। यह सुर्खी कहां से आ रही है? यह सुर्खी अलग नहीं है—चार्वाक ने कहा था—यह पान में मिलाई गई चार—पांच चीजों के जोड़ से पैदा हो रही है।\nयह पांच हजार साल पुराना ढंग था कहने का। कार्ल माक्र्स का ढंग नया है, लेकिन कोई नई बात नहीं है। कार्ल माक्र्स कह रहा है कि पदार्थ के एक विशिष्ट मिलन से चेतना पैदा हो जाती है और पदार्थ जब बिखर जाता है तो चेतना बिखर जाती है। पदार्थ मूल है; चेतना केवल एक उप—उत्पत्ति है। चेतना वस्तुतः नहीं है, उसका अपना कोई अस्तित्व नहीं है। पदार्थ का अपना अस्तित्व है।\nकाश, कार्ल माक्र्स वापस लौट आए तो बड़ी मुश्किल में पड़ जाएगा! क्योंकि आधुनिक विज्ञान कह रहा है: पदार्थ है ही नहीं! जितना पदार्थ को खोजा है उतना ही पाया कि पदार्थ नहीं है। पदार्थ तो कब का गया! पदार्थ अब बचा नहीं है विज्ञान की भाषा में। अब तो पदार्थ की जगह ऊर्जा है, शक्ति है। और ऊर्जा बड़ी और बात है।\nवही बुद्ध कह रहे हैं। जीवन ऊर्जा है। और इस ऊर्जा में अचेतना नहीं है। इस ऊर्जा में केंद्र पर चेतना छिपी है। उस चेतना को खोज लेना परमात्मा को खोज लेना है। इसलिए परमात्मा की खोज पूजा नहीं बनती, ध्यान बनती है। परमात्मा की खोज अगर तुम्हें मंदिर ले जाए, तीर्थ ले जाए, तो गलत हो गई। परमात्मा की खोज अगर तुम्हें अपने भीतर ले जाए तो सही हो गई।\nउन्होंने ठीक कहा कि कोई नहीं है चलाने वाला; सब चल रहा है, अपने से चल रहा है, अपने से हो रहा है, कोई कुछ कर नहीं रहा है।\nइससे यह मत समझ लेना कि उन्होंने कोई नास्तिकता की बात कही। यह आस्तिकता का परम रूप है। यह अद्वैतवाद का निचोड़ है। एक ही है! स्रष्टा और सृष्टि दो नहीं हैं; स्रष्टा अपनी सृष्टि में समाया हुआ है। स्रष्टा और सृष्टि के बीच ऐसा भेद नहीं है जैसा चित्रकार और उसके चित्र में होता है। जब चित्रकार चित्र बनाता है, जैसे—जैसे चित्र बनता जाता है, चित्र चित्रकार से अलग होता जाता है। पहले तो चित्रकार के भीतर था, उसकी कल्पना में था, उसके मानस—लोक में था, उसका मानस—पुत्र है। लेकिन जैसे—जैसे कैनवास पर रंग उतरते हैं, चित्र अलग होता जाता है। फिर चित्रकार मर जाएगा तो भी चित्र रहेगा। मूर्तिकार मर जाएगा तो भी मूर्ति रहेगी। मूर्ति पृथक हो गई, चित्र पृथक हो गया।\nईश्वर और उसकी सृष्टि में ऐसा संबंध नहीं है। इसलिए हमने जो पुरानी से पुरानी धारणा ईश्वर की की है, वह है नटराज की, नर्तक की। तुमने समझा, देखा, नटराज की धारणा में तुमने कभी झांका? नृत्य की एक खूबी है जो किसी और चीज की नहीं। नृत्य और नर्तक को अलग नहीं किया जा सकता; वह उसकी खूबी है। चित्रकार और चित्र अलग हो जाते हैं, मूर्तिकार और मूर्ति अलग हो जाते हैं। लेकिन नर्तक और नृत्य एक हैं; उनमें भेद नहीं किया जा सकता। नर्तन बचेगा नहीं अगर नर्तक न हो। और अगर नर्तन न हो तो नर्तक कहां? उसको फिर नर्तक नहीं कहा जा सकता; वह तो जब नृत्यमय होता है तभी नर्तक होता है।\nतो नृत्य और नर्तन एक ही सिक्के के दो पहलू हैं। सृष्टि और स्रष्टा एक ही सिक्के के दो पहलू हैं। और अगर दोनों को जोड़ना हो एक ही शब्द में तो हमें कहना चाहिए—सृजनात्मकता, क्रिएटिविटी। भूल जाओ पुराना शब्द सृष्टि, और भूल जाओ पुराना शब्द स्रष्टा। दोनों संज्ञाओं को एक ही क्रिया में डूब जाने दो—सृजनात्मकता। और तब तुम ईश्वर की अनूठी प्रतीति कर पाओगे, तब तुम्हें चारों तरफ वह मौजूद मिलेगा। एक बीज फूट कर अंकुरित हो रहा है—यह सृजनात्मकता है। एक नदी बह कर सागर की तरफ जा रही है; बादल घिर आए हैं और बूंदाबांदी हो रही है; एक स्त्री गर्भवती हो गई है, मां बनने के करीब आ रही है—यह सब सृजनात्मकता है—एक चित्रकार के मन में एक सपना सघन हो रहा है, एक मूर्तिकार के भीतर मूर्ति रूप ले रही है।\nमेरे देखे, अगर तुम परमात्मा के निकट आना चाहते हो तो सत्यनारायण की कथा तुम्हें उसके निकट नहीं लाएगी। क्योंकि तुम्हारी सत्यनारायण की कथा में न तो सत्य है और न नारायण है; वह तो पंडित—पुरोहित का व्यवसाय है। यज्ञ—हवन, आग में फेंका गया घी, गेहूं, चावल—पागलपन है, विक्षिप्तता है, अपराध है। देश भूखा मरता हो और हजारों मनों का अनाज, सैकड़ों पीपे घी प्रतिवर्ष बहाया जाता है अग्नि में। तुम पागल हो! यह धर्म नहीं है।\nजलानी है अपने भीतर की मशाल। और उसके जलाने का सुगमतम जो उपाय है, वह है सृजनात्मक हो जाओ। जीवन को वैसा ही मत छोड़ो जैसा तुमने पाया था। जीवन को कुछ सुंदर करो। उठाओ तूलिका, जीवन को थोड़े रंग दो! उठाओ वीणा, जीवन को थोड़े स्वर दो! पैरों में बांधो घूंघर, जीवन को थोड़ा नृत्य दो! प्रेम दो! प्रीति दो! तोड़ो उदासी। जीवन को थोड़ा उत्सव से भरो! और तुम जितने सृजनात्मक हो जाओगे उतना ही तुम पाओगे, तुम परमात्मा के करीब आने लगे। क्योंकि परमात्मा अर्थात सृजनात्मकता। उसके करीब आने का एक ही उपाय है: सृजन।\nइसलिए मैं निरंतर कहता हूं कि तुम्हारे पंडित—पुजारी से तो कवि, चित्रकार, मूर्तिकार, अभिनेता कहीं ज्यादा करीब होता है परमात्मा के। अभिनेता जब अभिनय में अपने को पूरी तरह डुबा देता है तो वह प्रार्थना का क्षण है। चित्रकार जब चित्र बनाने में बिलकुल लवलीन हो जाता है, तल्लीन हो जाता है, भूल ही जाता है अपने को—तब वह प्रार्थना का क्षण है। जब भी तुम सृजन की किसी क्रिया में अपने को पूरा गला देते हो, पिघला देते हो—मिट जाते हो। कवि, चित्रकार, अभिनेता, मूर्तिकार कहीं ज्यादा करीब हैं परमात्मा के—पंडित, पुरोहितों, दार्शनिकों, विचारकों से।\nलेकिन कवि हो, चित्रकार हो, मूर्तिकार हो, बस क्षण भर को डूबता है, फिर बाहर निकल आता है; उसकी डुबकी गहरी नहीं।\nतीन छोटे—छोटे बच्चे बात कर रहे थे। एक बच्चे ने कहा कि तैरना तो कोई मेरे पिताजी से सीखे, क्या डुबकी मारते हैं!\nदूसरे ने कहा, तुम्हारे पिताजी, डुबकी! फिर निकलते हैं या नहीं?\nउसने कहा, डुबकी मेरे पिताजी मारते हैं। आधा—आधा घंटे तक पता ही नहीं चलता।\nतीसरे ने कहा, यह भी कोई डुबकी है! मेरी पिताजी ने डुबकी सात साल पहले मारी थी, अभी तक नहीं लौटे। और मैं मां से पूछता हूं, कब लौटेंगे? मां कहती है, अब वे आने वाले नहीं, वे डुबकी मार ही गए। डुबकी इसको कहते हैं!\nकवि की डुबकी ऐसी है—गया और आया, गया और आया। छूता है, उछलता है, चरणों तक पहुंच जाता है; मगर गिर जाता है वापस। इसलिए हमारे देश में हमने दो शब्द उपयोग किए हैं, दोनों का अर्थ तो एक ही होता है—कवि और ऋषि। कवि हम उसे कहते हैं, जो डुबकी मारता है और निकल आता है, जो क्षण भर को श्वास को साध लेता है। और ऋषि हम उसे कहते हैं, जो डुबकी मारता है तो फिर निकलता नहीं—जो डूब ही जाता है; जो परमात्मा से वापस नहीं लौटता!\nपुराने दिनों का संन्यास असृजनात्मक हो गया था, इसलिए मुर्दा हो गया था। उसका परमात्मा से संबंध टूट गया था। तुम्हारे पुराने महात्मा क्या सृजन किए हैं? तुम धीरे—धीरे असृजनात्मक क्रियाओं को बड़ा सम्मान देने लगे थे, क्योंकि तुम्हें सृजनात्मकता का बोध ही भूल गया। लोग प्रशंसा करते हैं कि फलां महात्मा बहुत बड़ा है। क्या करता है? क्या किया उसने? क्योंकि वह नग्न है। क्योंकि वह जब सर्दी पड़ती है तो कपड़े नहीं पहनता। क्योंकि वह धूप में खड़ा होता है। जब लोग छाया तलाशते हैं तब वह धूप में खड़ा होता है। और जब लोग धूप तलाशते हैं तब वह सर्दी में खड़ा होता है। ये विक्षिप्तता के लक्षण हैं। यह आदमी दुखवादी है। यह आदमी रुग्ण है, इसको मानसिक चिकित्सा की जरूरत है।\nकोई इसलिए महात्मा है कि कांटों पर सोता है। अब कांटों पर सोना, यह कोई सहज वृत्ति नहीं है। यह तो बहुत असहज है, अस्वाभाविक है। कोई पशु—पक्षी को तुमने देखा कि पहले कांटों की सेज बनाए और फिर उस पर लेटे? सिवाय आदमियों में, इस तरह के पागल और कहीं नहीं पाए जाते। पशु—पक्षी हंसते होंगे देख कर तुम्हारे महात्माओं को जब वे कांटे बिछा कर लेटते होंगे। इस आदमी के भीतर कहीं कुछ गलत हो गया। यह आत्मघाती है। यह शनैः—शनैः आत्मघात कर रहा है। तुम आदर देते हो इन बातों को। तुम आदर देते हो क्योंकि कोई आदमी लंबे उपवास करता है, भूखा मरता है। इसके भूखे मरने से क्या सृजन होता है? इसके भूखे मरने से इसके चारों तरफ विक्षिप्तता की तरंगें पैदा होती हैं, और कुछ पैदा नहीं होता। यह अपने चारों तरफ रुग्ण कीटाणु फैलाता है। मनोवैज्ञानिक इस तरह के रोग को मैसोचिज्म कहते हैं, स्वदुखवाद।\nदुनिया में दो तरह के दुष्ट हैं। एक तो वे हैं जो दूसरों को सताते हैं। और एक वे हैं जो स्वयं को सताते हैं। इन दोनों तरह के दुष्टों में कोई भी धार्मिक नहीं है। ये दोनों ही हिंसक हैं। दूसरे को सताओ कि स्वयं को सताओ, सताने में हिंसा है। और हिंसा विध्वंस है, सृजन नहीं।\nमैं अपने संन्यासी को एक नया आयाम दे रहा हूं—एक स्वस्थ आयाम। न तो दूसरे को सताओ, न स्वयं को सताओ—सताना पाप है। चाहे तुम दूसरे की देह को सताओ, तो भी तुम परमात्मा को सता रहे हो। और चाहे तुम अपनी देह को सताओ, तो भी तुम परमात्मा को सता रहे हो। क्योंकि सभी देहों में वही व्याप्त है। क्या तुम सोचते हो...\nबड़े आश्चर्य की बात है! ये तुम्हारे महात्मागण कहते हैं, सब जगह परमात्मा व्याप्त है—सिर्फ इनको छोड़ कर! तो जब ये भूखे मरते हैं, किसको भूखा मार रहे हैं? और जब ये रात भर जागते हैं तो किसको जगाए रखे हैं? और जब ये कांटों की सेज पर सोते हैं तो किसको कांटों की सेज पर सुलाते हैं? परमात्मा को ही! क्या इनके भीतर छोड़ कर और सब जगह परमात्मा है?\nऔर इस तरह की प्रक्रियाओं का क्या प्रयोजन है? दुनिया में वैसे ही दुख बहुत है, और दुख न बढ़ाओ। ऐसे ही दुनिया कांटों की सेज है, और क्या कांटे तलाशते हो! ऐसे ही दुनिया में चिता पर चढ़े हो, और क्या चिता खोजते हो!\nलेकिन अतीत का संन्यास दुखवादी था, हालांकि तुम उसे त्यागवादी कहते थे। त्याग अच्छा शब्द है दुखवाद के लिए, बस और कुछ भी नहीं। भोगी दूसरे को सताता है, त्यागी खुद को सताता है। मगर सताने का गणित एक है। दोनों से सावधान! न तो दूसरे को सताना, न अपने को सताना। सताना ही नहीं! सब जगह परमात्मा है। बन सके तो सुख की तरंगें फैलाना! बन सके तो मधुर कोई गीत गाना! बन सके तो रसपूर्ण कोई नृत्य पैदा करना!\nसंन्यासी सृजनात्मक होना चाहिए—कवि हो, चित्रकार हो, मूर्तिकार हो, नर्तक हो। या जो भी करे, उसे इस ढंग से करे, ऐसी तल्लीनता से करे कि उसका छोटा—छोटा कृत्य भी ध्यान हो जाए।\nइस महत प्रयोग को करने के लिए ही यहां सारा आयोजन चल रहा है। तुम यहां संन्यासियों को जूते बनाते देखोगे; स्नानगृहों, पाखानों को साफ करते देखोगे; बढ़ई का काम करते देखोगे। लेकिन एक अदभुत प्रफुल्लता से! क्योंकि यह कृत्य नहीं है—यह प्रभु का अर्चन है, यह उसका पूजन है! जब कृत्य पूजन बन जाएं तभी जानना कि तुम संन्यासी हुए हो।\nउन्होंने ठीक कहा: "सब हो रहा है।'\nजीवन में कुछ चीजें हैं जो करने से होती हैं। वे ही चीजें व्यर्थ चीजें हैं। तुम एक झाड़ के नीचे बैठ जाओ तो धन अपने आप तुम्हारी तरफ नहीं आएगा, तुम्हें तलाशता हुआ नहीं आएगा। तुम एक झाड़ के नीचे बैठे रहो...कहानियों की बात छोड़ दो कि जब वह देता है तो छप्पर फाड़ कर देता है। किसी को छप्पर फाड़ कर नहीं देता। छप्पर भला फाड़ दे, और कुछ नहीं आता। फिर छप्पर अपना बनाओ। छप्पर कई के फाड़ देता है, लेकिन छप्पर फाड़ कर किसी को देता नहीं। तुम इस भ्रांति में मत रहना कि पुरानी बच्चों की कहानियां पढ़ते रहो और भ्रांतियां खाते रहो कि एक आदमी एक नगर में प्रवेश करता है सुबह—सुबह, उसको पकड़ कर ले जाया जाता है और सम्राट बना दिया जाता है। तुम दिल्ली में जितनी बार चाहे जाओ—आओ...नेतागण दिल्ली आते—जाते रहते हैं, दिन—रात चक्कर ही मारते रहते हैं दिल्ली का—इसी आशा में शायद कि किसी दिन कोई कहानी सच हो जाए, कि गए दिल्ली और एकदम लोगों ने पकड़ा और कहा कि नहीं, आप राष्ट्रपति हो जाएं! कि प्रधानमंत्री हो जाएं!\nधन और पद ऐसे नहीं आते। धन और पद तो छीनने होते हैं, झपटने होते हैं; लड़ना होगा, झगड़ना होगा, प्रतिस्पर्धा करनी होगी,र् ईष्या में जलना होगा और औरों को जलाना होगा। लेकिन कुछ चीजें हैं जो अपने आप आती हैं। जैसे आनंद, जैसे प्रेम, जैसे ध्यान, जैसे प्रार्थना, जैसे परमात्मा, जैसे स्वर्ग—ये अपने आप आते हैं। इनके आने का ढंग और है। ये कृत्य से नहीं आते। ये कर्ता—भाव से नहीं आते। जब तुम अकर्ता—भाव में होते हो। जब तुम इतने शांत होते हो कि न कोई कृत्य होता है, न कुछ करने की आकांक्षा होती है; जब तुम परिपूर्ण शून्य होते हो; जब तुम्हारे भीतर सब थिर होता है, कोई हलन—चलन नहीं, कोई वासना नहीं, कोई भविष्य नहीं, कुछ पाने की आकांक्षा नहीं, कुछ होने की आकांक्षा नहीं; तब तुम्हारे भीतर कुछ उतरना शुरू होता है—जो अलौकिक है! उस अलौकिक को तुम जो नाम देना चाहो...महावीर ने उसे कहा कैवल्य; बुद्ध ने उसे कहा निर्वाण। तुम परमात्मा कहना चाहो, परमात्मा प्यारा शब्द है, परमात्मा कहो। मगर ध्यान रखना, व्यक्ति मत बना लेना परमात्मा को। परमात्मा व्यक्ति नहीं है। व्यक्ति में तो सीमित हो जाएगा। परमात्मा समष्टि है। उसे असीम रखो।\nपरमात्मा सागर है, जिसके कोई ओर—छोर नहीं हैं। और परमात्मा को पाने का एक ही ढंग है कि तुमने पाने के जितने ढंग सीख रखे हैं वे छोड़ दो। तुम एक ऐसी अवस्था में आ जाओ जहां पाने की कोई आकांक्षा नहीं, अभीप्सा नहीं। होना काफी हो जहां। बस तब तुम समझ पाओगे कि सब हो रहा है। जब तुम अपने भीतर परमात्मा को उतरते देखोगे, आनंद को—और तुमने कुछ किया नहीं, तुम चुपचाप बैठे थे—तो तुम कैसे कह सकोगे मेरा कृत्य है? तुम यही कह सकोगे—प्रसाद है!\nइसलिए जानने वालों ने परमात्मा को प्रसाद कहा है। प्रसाद का अर्थ होता है—जो मिला; जो उतरा अनंत से; जो आकाश से आया है और तुममें समा गया है। उस दिन तुम यह भी जान पाओगे कि सब अपने से हो रहा है।\nवृक्षों को कोई खींच—खींच कर बड़ा थोड़े ही कर रहा है! बादलों में कोई पानी भर—भर कर थोड़े ही भेज रहा है! सब अपने से हो रहा है। और सब अपने से हो रहा है, यह जीवन के रहस्य को बढ़ाता है, कम नहीं करता। तुम जब कहते हो ईश्वर कर रहा है, तो तुम जीवन के रहस्य को मार डालते हो।\nअसल में, मनुष्य का मन हमेशा रहस्य की हत्या करने में संलग्न रहता है। वह उत्तर चाहता है। वह कहता है, कोई उत्तर मिल जाए ताकि रहस्य खतम हो। किसने बनाया संसार? कोई उत्तर नहीं है, क्योंकि संसार कभी बना नहीं—सदा से है और सदा रहेगा, शाश्वत है, आदि—अंतहीन है। मगर इससे जिज्ञासा हल नहीं होती। लेकिन कोई कह देता है कि ब्रह्माजी ने बनाया; थोड़ा हलका हुआ मन कि चलो किसी ने बनाया। अब ब्रह्माजी की तलाश करें! अब जिसने जगत बनाया है उसकी ही पूजा करें, उसका ही पाठ करें, उसकी ही खुशामद करें, स्तुति करें। जिसने जगत बनाया है वही सम्हालेगा।\nफिर कौन सम्हाल रहा है? अगर कोई कहे कोई नहीं सम्हाल रहा है, यह अपने से सम्हला हुआ है...अधर? तो मन में बड़ी मुश्किल हो जाती है।\nएक होटल में एक आदमी आकर रुका। मैनेजर ने कहा कि क्षमा करें, यद्यपि एक कमरा खाली है मगर हम दे न सकेंगे, आप किसी दूसरी होटल में चले जाएं।\nउस आदमी ने कहा, कारण? कमरा खाली है, आप दे क्यों न सकेंगे?\nउन्होंने कहा, उसी कमरे के नीचे एक राजनेता रुके हुए हैं। और अभी पद पर हैं, इसलिए जरा—जरा सी बात में खीझ जाते हैं। अगर ऊपर तुम जरा जोर से चले और जरा धमक भी उनको सुनाई पड़ गई तो वे पूरी होटल को हिला देते हैं। तो हमने ऊपर का कमरा खाली ही रखा है। अब कोई आदमी ऊपर रहेगा तो कभी बर्तन भी गिर सकता है हाथ से, कभी चलने में जोर से भी चल सकता है।\nउस आदमी ने कहा, आप निश्चिंत रहें। मैं दिन भर तो बाजार में उलझा रहूंगा, रात बारह बजे लौटूंगा और चार बजे सुबह की गाड़ी मुझे पकड़नी है। तो चार ही घंटे मुश्किल से मैं सो सकूंगा। सोने में क्या आप सोचते हैं मेरे सपनों की आवाज उनको सुनाई पड़ेगी? चुपचाप आकर सो जाऊंगा, सुबह चार बजे उठ कर गाड़ी पकड़ लेनी है, कोई अड़चन न आएगी।\nबात मैनेजर को भी जमी। कमरा उसे दे दिया गया। बारह बजे थका—मांदा दिन भर मेहनत करके वह लौटा। बिस्तर पर बैठ कर उसने एक जूता खोला और जोर से पटक दिया। जैसे ही जोर से पटका फर्श पर, उसे याद आई कि कहीं नेता जी नाराज न हो जाएं। तो उसने दूसरा जूता आहिस्ता से रख कर और कंबल ओढ़ कर सो गया।\nकोई दो घंटे बाद नेताजी ने आकर उसका दरवाजा खटखटाया। दो बजे रात! उठा, हैरान हुआ कि कौन जगा रहा है! दरवाजा खोला, नेता जी खड़े थे, एकदम भनभना रहे थे। उसने कहा कि क्षमा करें, क्या गड़बड़ हो गई? मैं तो दो घंटे से सोया हुआ हूं। कुछ भूल—चूक हुई?\nउन्होंने कहा, हां हुई! दूसरे जूते का क्या हुआ? वह मेरे सिर पर लटक रहा है। पहला तुमने पटका, वह मैंने कहा कि ठीक है, सज्जन आ गए। मगर दूसरे का क्या हुआ? फिर मैंने कई तरह से अपने को समझाने की कोशिश की कि अपने को क्या मतलब! समझो कि एक जूता पहने ही सो गया होगा। तो भी, एक जूता पहने सो रहा है कोई आदमी, यह भी मन को बेचैन करता है। कि समझो एक जूता होगा ही नहीं। यह कैसे हो सकता है? कि समझो उसने धीरे से रख दिया होगा। मगर क्यों वह धीरे से रखेगा, जब पहला उसने जोर से पटका! हजार तरह से समझाने की कोशिश की, लेकिन जिज्ञासा है कि बढ़ती चली जाती है; जब तक उत्तर न मिल जाए मैं सो नहीं सकता। आखिर मजबूरी में मुझे आना पड़ा। इतना तुम बता दो कि दूसरे का क्या हुआ, ताकि मैं शांति से सो सकूं।\nऐसी मन की अवस्था है। तुमसे कोई कह देता है, ब्रह्माजी ने बनाया। न उन्हें ब्रह्माजी का पता है, न तुम्हें। खुद ब्रह्माजी को भी अपना पता है, यह भी संदिग्ध है। क्योंकि बौद्ध कथाएं हैं कि जब बुद्ध ज्ञान को उपलब्ध हुए तो जो पहला व्यक्ति उनके दर्शन को आया वह ब्रह्मा। और उसने आकर उनके चरणों में सिर रखा और कहा कि मुझे आत्मज्ञान दीजिए।\nब्रह्मा को भी पता नहीं है! यह तो बौद्धों ने मजाक किया है कि यह ब्रह्मा को भी अभी पता नहीं है कि वे कौन हैं। जिसको अपना ही पता नहीं वह सारी दुनिया को बना रहा है! यह तो सिर्फ मजाक है, व्यंग्य है—पुराने ढंग का मजाक है।\nफिर कौन सम्हाल रहा है? तो उत्तर चाहिए। नहीं तो अधर में लटके हुए हैं! तो बड़ी घबड़ाहट हो जाएगी। तो विष्णु सम्हाल रहे हैं। फिर कौन इसका अंत करेगा? तो शिव इसका अंत करेंगे। बस निश्चिंत हो गए। तुम्हें तीनों उत्तर मिल गए। परमात्मा के तीन चेहरे बना लिए, त्रिमूर्ति बना ली।\nतुम देखते हो, ब्रह्मा के बहुत मंदिर नहीं हैं, सिर्फ एक मंदिर है भारत में! क्यों? क्योंकि कौन फिक्र करे, उनका तो काम खतम हो गया। लेना—देना क्या उनसे! विष्णु के बहुत मंदिर हैं—क्योंकि सब राम, कृष्ण, विष्णु के अवतार हैं; ये सब मंदिर विष्णु के हैं। राम को पूजो कि कृष्ण को पूजो, तुम पूज तो विष्णु को ही रहे हो; ये विष्णु के ही रूप हैं। जो सम्हाल रहा है, उसको लोग पूजते हैं।\nअब मोरारजी को कोई पूजता है? हालांकि चरणसिंह केवल सम्हाल रहे हैं—केयरटेकर। कोई ज्यादा कुछ बड़े बल में नहीं हैं, मगर पूछते लोग चरणसिंह को हैं। पूछना पड़ेगा। विष्णु—केयरटेकर। तो विष्णु के मंदिर ही मंदिर।\nऔर फिर शिव जी के तो बहुत। गांव—गांव, झाड़—झाड़ के नीचे, जहां देखो वहीं उनकी पिंडी रख दी। क्योंकि इनसे निपटना ही पड़ेगा आज नहीं कल, ये अंत हैं, इनके हाथ में अंत है। अब जो गुजरी सो गुजरी, कम से कम अंत तो सम्हल जाए! इसलिए लोग शिव की पूजा कर रहे हैं, बड़ी स्तुतियां हो रही हैं। जगह—जगह मंदिर बना लिए हैं, जगह—जगह पिंडियां स्थापित कर दी हैं। जितने शिव के मंदिर हैं और पिंडियां हैं, उतनी किसी की भी नहीं।\nये तुम्हारे चित्त की सूचनाएं हैं। ब्रह्मा का एक मंदिर। किसको लेना—देना है! बात ही खत्म हो गई, एक बना दो और झंझट से छुटकारा करो। विष्णु के बहुत, शिव के और भी बहुत। क्योंकि जो जीवन को सम्हाल रहा है उसका तो ध्यान रखना पड़ेगा। और फिर जो मृत्यु का मालिक है, विध्वंस का, उसको तो राजी रखो। नहीं तो कौन सी झंझट में डाले, कौन सी मुसीबत खड़ी कर दे, क्या पता! कम से कम तुम्हारे सिर पर तांडव नृत्य न करे, इतना ही बहुत है! ये तुम्हारे मनोविज्ञान के प्रतीक हैं। न कहीं कोई ब्रह्मा हैं, न कोई विष्णु हैं, न कोई महेश हैं। अस्तित्व अपने से चल रहा है।\nमगर इस बात को समझने के लिए कि अस्तित्व अपने से चल रहा है, बड़ी ध्यान की अवस्था चाहिए। क्योंकि ध्यान में तुम देखोगे कि सब अपने से हो रहा है। ध्यान में तुम्हें यह प्रतीति इतनी स्पष्ट हो जाएगी कि सब अपने से हो रहा है, कि फिर यह कोई तार्किक सिद्धांत नहीं रहेगा, तुम्हारा अनुभव होगा। ऐसे ही अनुभव से उन्होंने कहा कि सब अपने से हो रहा है।\nऔर तुम पूछते हो शैलेंद्र कि उन्होंने कहा कि—"कर्म का सिद्धांत इत्यादि सब बकवास है।'\nएक अर्थ में बकवास ही है, क्योंकि कर्म का सिद्धांत मनुष्य की चालबाजी है। आज आग में हाथ डालोगे, आज जलोगे कि अगले जन्म में जलोगे? अभी पानी में डूबोगे तो अभी मरोगे कि अगले जन्म में मरोगे? गाली अभी दोगे और फल अगले जन्म में पाओगे! इतना फासला? कार्य और कारण में इतना फासला? अकारण मालूम होता है। यह आदमी की चालबाजी है। यह बचने का उपाय है। क्योंकि बीच में अगर समय हो तो इंतजाम की सुविधा रहेगी। अभी गाली दे लेंगे, फिर कल क्षमा मांग लेंगे, या मंदिर में जाकर पूजा कर लेंगे, या गंगास्नान कर आएंगे, या कुछ पुण्य कर देंगे, दान कर देंगे। मंदिर बनवा देंगे, भगवान पर नया स्वर्ण—मुकुट चढ़वा देंगे। बीच में समय है तो सुविधा है। कुछ कर लेंगे। भगवान की खुशामद कर लेंगे।\nऔर सदियों से तुम्हें समझाया गया है कि भगवान खुशामदियों को पसंद करता है, स्तुतिकारों को पसंद करता है। तो तुम्हारी पूजा और तुम्हारी प्रार्थना क्या है? जरा गौर से देखोगे तो तुम खुद ही चौंकोगे, बड़े शघमदा होओगे। क्या कर रहे हो तुम प्रार्थना में? तुम खुशामद कर रहे हो। यह खुशामद वैसी ही है जैसी राजा—महाराजाओं की चलती थी। तुम दरबारी बन रहे हो।\nमैंने सुना है कि बल्ख और बुखारा के नवाब ने अपने एक वजीर को दिल्ली दरबार संदेश लेकर भेजा—मैत्री का संदेश। जिस दरबारी को भेजा था, दिल्ली के दरबार में जब वह आया तो सम्राट ने पूछा कि बल्ख और बुखारा का नवाब और मैं, दोनों के बीच तुम क्या तुलना करते हो?\nदिल्ली का मामला! अब बल्ख और बुखारा तो दूर रह गए, वह नवाब भी दूर रह गया। यह वजीर यहां अकेला, अब यह तुलना भी क्या करे! इसने कहा, बात आप क्या पूछते हैं! बल्ख और बुखारा का नवाब दूज का चांद, आप पूर्णिमा के चांद। आपकी उसकी क्या तुलना!\nसम्राट बहुत प्रसन्न हुआ। उसने बहुत हीरे—जवाहरातों से उसको भेंट भेजी और मैत्री स्वीकार की। लेकिन उसके पहले खबर पहुंच गई। उसके भी दुश्मन थे दरबारियों में। दरबारियों में दुश्मन न हों तो और कौन हों! दरबारी एक—दूसरे के दुश्मन होते ही हैं! खबर पहले पहुंच गई बल्ख और बुखारा। नवाब को बताया गया कि अपमान हो गया। जिस आदमी को भेजा वह गद्दार निकला, धोखेबाज निकला। उसने दिल्ली के सम्राट को पूर्णिमा का चांद कहा और आपको दूज का चांद बताया—जो कि कभी दिखाई भी पड़ता है, कभी दिखाई भी नहीं पड़ता। दूज का चांद भी कोई चांद है? जरा सी रेखा थोड़ी देर को दिखती है और गई! उसने बहुत अपमान कर दिया है।\nयह तो बहुत भेंट इत्यादि लेकर आ रहा था, खुश था; लेकिन जैसे ही दरवाजे पर प्रविष्ट हुआ, वैसे ही पकड़ लिया गया, हथकड़ियां पहना दी गईं। दरबार में हथकड़ियों में लाया गया। सम्राट ने कहा, तुमने मेरा अपमान किया है!\nलेकिन दरबारी तो दरबारी होते हैं—होशियार, कुशल स्तुति में। उसने कहा, आप समझे नहीं। आप मतलब नहीं समझे।\nअब बल्ख और बुखारा आ गया, अब कहां दिल्ली! अब यह दूसरी झंझट सामने है।\nतो उसने कहा, तुम मतलब साफ करो। तुमने दिल्ली के सम्राट को पूर्णिमा का चांद और मुझे दूज का चांद बताया।\nउसने कहा कि निश्चित ही। क्योंकि पूर्णिमा के चांद का अर्थ है कि अंत का समय आ गया। अब खात्मा! अब आगे कुछ नहीं। और दूज का चांद बढ़ता हुआ चांद है मालिक, आप समझे नहीं बात को! आपका भविष्य है, उसका कोई भविष्य नहीं।\nहथकड़ियां खोल दी गईं, और हीरे—जवाहरात बरसा दिए गए।\nसम्राटों के साथ दरबारी जो करते रहे हैं वही तुम पूजा—पाठ में कर रहे हो—कि हम पतित हैं, तू पतितपावन है! हम महापापी हैं, तू महाकरुणावान है!\nतुम दोनों बातें झूठ कह रहे हो। न तो तुम मानते हो कि तुम महापापी हो। जरा दिल पर हाथ रख कर कहो। तुम कहोगे: मैं और महापापी! अरे मुझसे बड़े—बड़े पड़े हैं। मैं किस गिनती में आता हूं! वह तो कहने के लिए कह रहा हूं। अपने को महापापी कह रहा हूं, ताकि तुमको महाकरुणावान कह सकूं। वह तो तुम्हारी प्रशंसा बढ़ाने के लिए अपने मुंह पर कालिख पोत रहा हूं, ताकि तुम बिलकुल गोरे मालूम पड़ो, तुलना में गोरे मालूम पड़ो। लेकिन दिल से तो पूछो।\nये स्तुतियां वहां काम नहीं करेंगी, क्योंकि वहां कोई है नहीं सुनने वाला। वहां से कोई उत्तर न आएगा। और तुम्हारी प्रार्थनाओं के उत्तर नहीं आते; इससे दुनिया में नास्तिकता पैदा होती है। हजारों साल में तुमने प्रार्थनाएं की हैं, उत्तर नहीं आए; इसलिए नास्तिकता बढ़ती गई है। नास्तिकता बढ़ाने का बुनियादी कारण तुम्हारे पंडित—पुरोहित, उनके द्वारा दिए गए आश्वासन हैं। चूंकि वे सब आश्वासन असफल हो जाते हैं। हां, कभी—कभी संयोगवशात कोई तीर लग जाता है। अंधेरे में भी चलाओ तो लग जाए कभी—कभी। कोई प्रार्थना नहीं सुनी जाती; कभी—कभी लग जाता है।\nकल मैंने अखबार में एक खबर पढ़ी, मैं हैरान हुआ। अखबार में मैंने खबर पढ़ी, एक व्यक्ति ने पत्र लिखा है संपादक के नाम कि वह जहांगीर अस्पताल में भर्ती होने गया था। बड़े दिनों से बीमारियों से पीड़ित था। मैं—मेरे पिता बीमार थे—उनको देखने गया था। उनको देख कर मैं बाहर निकलता था...मुझे तो पता ही नहीं वह आदमी कहां खड़ा था। उसने लिखा है कि मैं वहीं खड़ा था और उसने हाथ जोड़ कर नमस्कार किए और मैंने उसे आशीर्वाद दिया—और तत्क्षण उसकी सारी बीमारियां दूर हो गईं! भर्ती होने गया था जहांगीर अस्पताल में, कैंसिल करवा दिया, घर लौट आया। सारी बीमारियां समाप्त हो गईं।\nअब यह अंधेरे में लग गया तीर है। मुझे पता ही नहीं उनका। अब वह मुझे फंसा रहा है। अब ऐसे दूसरे उपद्रवी भी यहां आने लगेंगे। लक्ष्मी बहुत डरी थी। उसने कहा कि यह अखबार में खबर छपी है, अब दफ्तर में दिक्कत होगी। लोग आएंगे कि हमें आशीर्वाद चाहिए। बीमारों की कतार लग सकती है।\nऔर मुझे तो यहां तक भी शक है कि वह मुझे मिला। जहां तक तो संभव है—स्वभाव, क्योंकि वे ही वहां मेरे पिता की देख—रेख में थे। क्योंकि मैंने न तो किसी को आशीर्वाद दिया, मुझे याद ही नहीं पड़ता। और मेरी याददाश्त इतनी कमजोर नहीं है। जहां तक तो उसने स्वभाव के चरण छुए होंगे, स्वभाव ने आशीर्वाद दे दिया। मन ने मान लिया। मन मान ले तो क्रांतियां घट सकती हैं। क्योंकि सौ में से नब्बे प्रतिशत बीमारियां तो मानसिक होती हैं। अगर मन मान ले तो नब्बे प्रतिशत बीमारियां तो तत्क्षण तिरोहित हो सकती हैं। मानने की बात है।\nतो तुम्हारी प्रार्थनाएं अगर कभी पूरी भी हो जाती हों तो तुम यही समझना कि लग गया तीर अंधेरे में। कोई परमात्मा तुम्हारी प्रार्थनाएं नहीं सुन रहा है, लेकिन तुम्हारी प्रार्थना अगर प्रगाढ़ता से की जाए तो तुम्हारे मन को प्रभावित करती है। और तुम्हारा मन प्रभावित हो तो रूपांतरण होते हैं।\nलेकिन परमात्मा को बीच में लेने की कोई जरूरत नहीं है। तब तुम प्रार्थना को ज्यादा परिपूर्णता से कर सकोगे। कोई सुनने वाला नहीं है, यह जान कर तुम्हारी प्रार्थना ज्यादा से ज्यादा ध्यानमय होने लगेगी। तुम्हारी प्रार्थना धीरे—धीरे किसी की स्तुति न रह जाएगी, बल्कि एक भाव—दशा बनेगी। और तुम तब चौबीस घंटे प्रार्थनापूर्ण रह सकते हो। न घंटी बजानी पड़ेगी, न धूप—दीप जलानी पड़ेगी—एक प्रार्थना का भाव, अस्तित्व के प्रति एक कृतज्ञता का भाव, कि इसने इतना दिया है मुझ अपात्र को! अमृत बरसाया है मुझ पर! मेरी कोई योग्यता न थी, मैंने कुछ अर्जित न किया था!\nउन्होंने ठीक कहा। और उन्होंने यह बताया कि सब कर्म की बातचीत बकवास है। कर्म फल लाता है, लेकिन तत्क्षण। तुम बुरा करते हो, उसी क्षण तुम बुरा पाते हो। तुम भला करते हो, उसी क्षण तुम भला पाते हो। तुम प्रीति करते हो, तुम्हारे भीतर सुगंध फैल जाती है। तुम क्रोध करते हो, तुम्हारे भीतर दुर्गंध फैल जाती है। तुम क्रोध करते हो, तुम नरक में उतर गए। तुमने प्रेम किया, तुम स्वर्ग में उठ गए। यह प्रतिक्षण हो रहा है। इसको कल पर टालने की जरूरत नहीं है; कल पर टालना बकवास है। और इसको अगले जन्म पर टालना पंडित—पुरोहित का षडयंत्र है। उस षडयंत्र में बड़ी खूबियां हैं। तुम गरीब हो तो वह कहता है, तुम्हारे पिछले जन्मों के पापों के कारण तुम गरीब हो। तो इसका अर्थ तो यह हुआ कि रूस में किसी ने पिछले जन्म में पाप नहीं किए, क्योंकि अब रूस में कोई गरीब नहीं है। तुम अमीर हो तो वह कहता है, तुमने पिछले जन्म में पुण्य किए हैं। तो रूस में किसी ने पिछले जन्म में पुण्य भी नहीं किए, क्योंकि कोई अमीर भी नहीं है। बीस करोड़ का मुल्क, पिछले जन्म इन लोगों के हुए कि नहीं हुए? कुछ तो किया होगा! अच्छा किया होगा, बुरा किया होगा। कुछ तो किया होगा!\nलेकिन पंडित ने ईजाद कर रखी थी यह तरकीब। यह गरीब के लिए अफीम थी कि गरीब संतुष्ट रहता था कि क्या करूं, पिछले जन्मों के कर्मों का फल भोग रहा हूं! और आशा रखता था कि अब अच्छे कर्म करूंगा तो अगले जन्म में फल पाऊंगा अच्छे। और अच्छे कर्म का क्या अर्थ था? आज्ञा मानो पुरोहित की! अच्छे कर्म का अर्थ था, जो शास्त्र कहे वैसा करो। अच्छे कर्म का अर्थ था कि शूद्र के घर में पैदा हुए हो तो शूद्र ही रहो, ब्राह्मण होने की कोशिश मत करना। जो तुम्हें मिला है उसमें ही जी लो, ताकि अगले जन्म में तुम्हारे ऊपर बगावत का कोई दोष न रहे, तो अगले जन्म में तुम्हें अच्छे—अच्छे फल मिलेंगे।\nअगले जन्म का क्या पता! न तुम्हें पिछले जन्म का पता है, न अगले जन्म का पता है।\nऔर अमीर को कह रहा था कि तूने पिछले जन्म में खूब दान—पुण्य किया था, तू अब भी दान—पुण्य किए जा, तो अगले जन्म में और अमीर होगा; जितना देगा उससे करोड़ गुना पाएगा। तो अमीर से पैसे ले रहा था, दान करवा रहा था। दान ही किसको करवाएगा? सारे शास्त्रों में लिखा है कि दान ब्राह्मण को करना चाहिए! ब्राह्मण को किया दान ही असली दान है। जैन शास्त्रों में लिखा है, जैन मुनि को दिया गया आहार ही सबसे बड़ा पुण्य है। जैन मुनि ही लिख रहे हैं! ब्राह्मण ही लिख रहे हैं! बौद्ध ग्रंथों में लिखा हुआ है कि बौद्ध भिक्षु को दिया गया दान ही सबसे बड़ा दान है। बौद्ध ग्रंथ नहीं कहते कि जैन मुनि को दिया गया दान दान है, या ब्राह्मण को दिया गया दान दान है; यह तो सब अज्ञान है। यह भी खूब मजा रहा!\nतो धनी को समझा रहे हैं कि हमें और दो। और गरीब को समझा रहे हैं कि तू अपनी गरीबी में तृप्त रह, बगावत मत करना।\nइन्हीं पंडितों के कारण पांच हजार साल में भारत में कोई क्रांति नहीं हुई। भारत दुनिया में सबसे क्रांति—विहीन देश है। मुर्दा से मुर्दा! और क्रांतियां भी होती हैं तो यहां कचरा क्रांतियां होती हैं। अभी जयप्रकाश नारायण की जो क्रांति हुई, इतनी कचरा क्रांति दुनिया में कहीं होती नहीं। उस कचरा क्रांति का एकमात्र परिणाम हुआ: जयप्रकाश खुद सठिया गए और सारे मुल्क को सठिया गए। जयप्रकाश डायलिसिस पर जी रहे हैं और पूरा मुल्क डायलिसिस पर जी रहा है। क्रांति! और क्रांति पर जो फूल खिला—मोरारजी देसाई! ऐसी क्रांति तुमने देखी? चौरासी साल के बूढ़े आदमी सिंहासन पर विराजमान हो गए, यह तो खूब क्रांति हुई! अब कोई और बड़ी क्रांति करे और कब्रें खोद कर मुर्दों को बिठा दे तो वह महाक्रांति होगी।\nक्रांति की तैयारियां चल रही हैं। अब तीसरी क्रांति की तैयारियां चल रही हैं। वह राजनारायण करेंगे। और चौथी क्रांति की तैयारी चल रही है, वह आई.एस.जौहर करेंगे। अब तुम देखना क्रांतियां, बड़े—बड़े मसखरे करने वाले हैं क्रांतियां, जोकर क्रांति करेंगे।\nकिसी ने पूछा है कि कल आपने एक कविता में उल्लेख किया कि पता नहीं कौन आएगा चुनाव के बाद—मेल या फीमेल! आपका क्या कहना है?\nबहुत मुश्किल सवाल है, क्योंकि ऐसा भी कोई आ सकता है जो न मेल हो, न फीमेल हो।\nराजनारायण से बंबई में किसी पत्रकार ने पूछा कि आई. एस. जौहर के संबंध में आप क्या कहते हैं?\nराजनारायण ने कहा, हू इज़ शी? ये देवीजी कौन हैं?\nउस पत्रकार ने कहा, अरे हद्द हो गई! आपको यह भी पता नहीं कि ये देवीजी नहीं हैं, देवता हैं।\nराजनारायण ने ठीक जवाब दिया। सार आ गया। इस देश में क्रांति न तो हुई है अभी तक, न अभी जल्दी कोई आशा है। क्योंकि क्रांति के लिए जो आधार चाहिए वे नहीं हैं। और क्रांति के लिए बाधा, सबसे बड़ी बाधा अगर है तो कर्म का सिद्धांत है। और कर्म के सिद्धांत में जयप्रकाश जैसा आदमी भी भरोसा करता है। आज दो—ढाई साल से निरंतर जसलोक अस्पताल के डाक्टर प्राणपण से जयप्रकाश को बचाने की कोशिश कर रहे हैं। लेकिन इस बार जयप्रकाश जब पटना लौटे और जब उनका स्वागत किया गया एयरपोर्ट पर तो उन्होंने क्या कहा मालूम है! उन्होंने कहा, गंगा मइया की कृपा से मैं बच गया!\nजसलोक अस्पताल के डाक्टर मेहनत करें और बचते हैं गंगा मइया की कृपा से! गंगा मइया तो उनके मकान के पीछे से ही बहती है, फिर जसलोक के लोगों को क्यों परेशान करते हो? जब जस गंगा मइया का होना है तो जसलोक पर कृपा करो। तुम्हारे आने से जसलोक की हालत खराब हो जाती है, क्योंकि तब फिर जसलोक जसलोक नहीं रह जाता, दिल्ली से घिर जाता है। दिल्ली में दो सभाएं हैं—राज्यसभा और लोकसभा। फिर एक तीसरी सभा शुरू हो जाती है—जसलोक—सभा। क्योंकि फिर सब नेता यहां, सब खुशामदी यहां। और जस है गंगा मइया का।\nजयप्रकाश जैसा आदमी कहे कि गंगा मइया के कारण बचा हूं, तो इस मुल्क में क्रांति होगी? गंगा मइया क्रांति करेंगी? गंगा मइया क्रांति होने देंगी? गंगा मइया तो सारी क्रांति—विरोधी शक्तियों का अड्डा हैं।\nनहीं, इस देश के पास क्रांति के मूल आधार नहीं हैं। और सबसे बड़ी बुनियादी जो दिक्कत है, वह है कर्म का सिद्धांत। हर आदमी अपने कर्म का फल भोग रहा है, क्रांति का सवाल कहां है? बिरला अमीर हैं—पुण्यों के कारण। और तुम गरीब हो—अपने पापों के कारण। बात खतम हो गई। हमने तो हल कर लिया है मसला, अब क्रांति कहां! अब तो क्रांति का मतलब यह होगा कि कर्म के सिद्धांत के विपरीत जाओ। और कर्म के सिद्धांत के विपरीत जरा सम्हल कर जाना, क्योंकि वह परमात्मा के विपरीत जाना है। उसके फल भयंकर होंगे। नरक में सड़ोगे सदियों तक। नरक में जलते हुए कड़ाहों में चढ़ाए जाओगे।\nइस देश में पंडित ने और राजनीतिज्ञ ने समझौता कर रखा है; क्रांति हो नहीं पाती।\nमैं भी कहता हूं कि कर्म का सिद्धांत, जिस तरह से अब तक निरूपित किया गया है, गलत है। उसे एक नया अर्थ दिया जाना चाहिए। और वह अर्थ है—तत्क्षण का, आने वाले जीवन का नहीं। अभी तुम जो करोगे, अभी पाओगे। प्रतिपल जीओ! क्या भविष्य, क्या अगला जन्म, क्या पिछला जन्म?\nऔर इसीलिए उन्होंने कहा: खाओ, पीओ और आनंद से रहो।\nप्रतिपल जीओ! मौज से जीओ! जीवन को एक व्यर्थ व्यथा मत बनाओ। और जीवन की छोटी—छोटी चीजों में धन्यता अनुभव करो—खाने में भी, पीने में भी! प्रत्येक जीवन की छोटी से छोटी चीज को पवित्रता दो, पुण्यता, पावनता। जीवन का प्रत्येक कृत्य धार्मिक हो उठे। खाना—पीना भी पूजा बन जाए।\nकबीर ने कहा है: खाऊं—पिऊं सो सेवा! कि मैं खुद खाता—पीता हूं, यह परमात्मा की सेवा है। क्योंकि वही तो भीतर बैठा है। उठूं—फिरूं सो परिक्रमा। मैं उठता हूं, चलता हूं, फिरता हूं—यह उसकी परिक्रमा हो गई। मैं कोई विश्वनाथ के मंदिर जाने वाला नहीं हूं—कबीर ने कहा—कि परिक्रमा करूं परमात्मा की जाकर। मेरा उठना, बैठना, चलना उसकी परिक्रमा है, क्योंकि वह सब जगह मौजूद है। उसके लिए तलाशने कहीं जाने की कोई जरूरत नहीं है।\nऔर मैं जिस धर्म का सूत्रपात कर रहा हूं, वह धर्म इस जीवन के सारे सुखों को स्वीकार करता है, त्याग नहीं करता। त्याग में मेरा भरोसा नहीं है। त्याग हार चुका। त्याग काफी कोशिश कर चुका। हमने काफी समय दिया त्याग को। कम से कम दस हजार साल का इतिहास हमने त्याग के लिए दिया। और परिणाम क्या है? हाथ में क्या आया?\nमैं त्यागवादी नहीं हूं। लेकिन इसका अर्थ यह भी नहीं कि मैं भोगवादी हूं। भोग को प्रार्थना बनाओ। भोग को ध्यान बनाओ। तुम्हारे जीवन का भोग भी परमात्मा को अर्पित करो। और भोग को सीढ़ी बनाओ—परमात्मा के मंदिर की सीढ़ी। त्याग को तुमने सीढ़ी बना कर देख लिया, सीढ़ी नहीं बनी। मैं कहता हूं: भोग को परमात्मा के मंदिर की सीढ़ी बनाओ। और भोग परमात्मा के मंदिर की सीढ़ी बनेगा, क्योंकि अस्तित्व, पदार्थ और अध्यात्म दोनों की एकता है।\nतो अस्तित्व एकता होनी चाहिए विपरीत की। तुम भोगो, लेकिन ऐसे भोगो कि अछूते रहो। खाओ—पीओ, फिर भी साक्षी रहो। खाना—पीना ही मत हो जाना। उतने पर ही जो समाप्त हो गया, वह अज्ञानी है, वह नास्तिक है, वह चार्वाकवादी है। जो उसके विपरीत भाग गया, वह भगोड़ा है, पलायनवादी है। भोगो और फिर भी साक्षी रहो। भोग के बीच जो साक्षी रह सकता है, तूफान के बीच उसने शांत रहने की कला सीख ली है।\nभगवान! धन और पद के संबंध में आपके क्या विचार हैं?\nन तो धन बुरा है, न पद। ध्यान हो तो सब सुंदर है; ध्यान न हो तो कुछ भी सुंदर नहीं है। ध्यान हो तो धन भी सृजनात्मक है। ध्यानी के पास धन हो तो जगत का हित ही होगा, अकल्याण नहीं, कल्याण ही होगा, मंगल ही होगा। क्योंकि धन ऊर्जा है। धन शक्ति है। धन बहुत कुछ कर सकता है। मैं धन—विरोधी नहीं हूं। मैं उन संत—महात्माओं की कतार का हिस्सा नहीं हूं जो तुमको समझाते रहे कि बचो धन से! भागो धन से! वे बातें कायरता की बातें हैं।\nमैं कहता हूं: जीओ धन में, लेकिन ध्यान का विस्मरण न हो। ध्यान भीतर रहे, धन बाहर, फिर कोई चिंता नहीं है। फिर तुम कमलवत हो। फिर पानी में रहोगे और पानी तुम्हें छुएगा नहीं।\nमैं कोई पद का भी दुश्मन नहीं हूं। आखिर दुनिया चलनी है तो लोगों को कहीं न कहीं तो होना होगा। कहीं न कहीं तो होना ही होगा।\nमुल्ला नसरुद्दीन एक दोपहर घर आया। जल्दी आ गया। आना था सांझ को। जैसे ही भीतर आया, उसने किसी का छाता रखा देखा। छाता उठा कर देखा, चंदूलाल का नाम लिखा है। जूते भी किसी के देखे, चंदूलाल के ही हैं। पुराना परिचित मित्र। भीतर गया। पत्नी थोड़ी घबड़ाई सी है। उसने पूछा, चंदूलाल कहां है?\nपत्नी ने कहा, कैसे चंदूलाल? यहां कौन चंदूलाल?\nउसने एक—एक अलमारी खोल कर देखी। फ्रिज में छिपे थे चंदूलाल, तो उसने फ्रिज खोला। चंदूलाल उकड़े—सिकुड़े उसके भीतर बैठे थे। एक तो ठंड और घबड़ाहट। मुल्ला ने कहा, चंदूलाल, तुम और यहां!\nचंदूलाल बाहर निकल आया और उसने कहा कि भई, कहीं न कहीं तो होना ही पड़ेगा। आखिर जब हूं तो जैसे वहां वैसे यहां, कहीं न कहीं तो होना ही पड़ेगा। इसमें इतना तूलत्तवाल मचाने की क्या जरूरत है?\nप्रत्येक व्यक्ति को कहीं न कहीं तो होना ही पड़ेगा। इतना बड़ा संसार है, इसका विस्तार, इसका काम, इसकी व्यवस्था...किसी को कहीं न कहीं तो होना ही पड़ेगा। बस इतना ही खयाल रहे, पद से तादात्म्य न हो। तुम चाहे राष्ट्रपति हो जाओ तो भी राष्ट्रपति मत बन जाना। जानना—एक काम है, जो पूरा किया। जब राष्ट्रपति की कुर्सी पर बैठो तो राष्ट्रपति का काम कर देना और जैसे ही कुर्सी से नीचे उतरो और घर आओ, भूल—भाल जाना सब। दुकान पर दुकानदार हो जाना, घर आकर सब भूल—भाल जाना। लोग भूलते ही नहीं।\nमैं कलकत्ता में एक घर में मेहमान होता था। मित्र थे मेरे, हाईकोर्ट के जज थे। उनकी पत्नी ने मुझसे कहा कि और किसी से मैं कह भी नहीं सकती, लेकिन आपसे कहूंगी और आप ही इन्हें समझाइए। हम परेशान हो गए हैं। ये घर से जाते हैं तो घर में हलकापन आ जाता है। बच्चे हंसने लगते हैं, खेलने लगते हैं, मैं भी प्रसन्न हो जाती हूं। और जैसे ही इनकी कार आकर पोर्च में रुकती है कि एकदम सन्नाटा फैल जाता है; बच्चे एक—दूसरे को खबर कर देते हैं कि डैडी आ गए। मैं भी घबड़ा जाती हूं। एकदम घर में उदासी छा जाती है, मातम छा जाता है।\nमैंने कहा, मैं समझा नहीं, बात क्या है?\nउसने कहा, बात यह है कि ये चौबीस घंटे न्यायाधीश बने बैठे रहते हैं। ये मेरे साथ बिस्तर पर भी रात जब सोते हैं तो न्यायाधीश की तरह। मेरे पति नहीं हैं ये, ये न्यायाधीश हैं। और इनकी हर बात की आज्ञा वैसे ही मानी जानी चाहिए, जैसे कि अदालत में ये खड़े हों। इनके सामने हर—एक मुजरिम है। बच्चे ऐसे खड़े होते हैं डरे हुए कि कोई अपराधी खड़े हों, कि चोर—बदमाश खड़े हों। इन्होंने ऐसा रोब बांध रखा है घर में, इससे हम सब परेशान हैं और ये भी सुखी नहीं, क्योंकि इतने तनाव में रहते हैं।\nयह ढंग न हुआ पद पर होने का। यह पागलपन हुआ।\nएक नेताजी पागलखाने में भाषण देने गए। भाषण के बाद पागलखाने के इंचार्ज ने बतलाया कि आज आपके भाषण के बाद पागल जितने खुश नजर आ रहे हैं, इतना प्रसन्न तो मैंने उन्हें अपनी पूरी जिंदगी में नहीं देखा। पच्चीस साल मुझे नौकरी करते हो गए।\nनेताजी यह सुन कर मुस्कुराए, बोले, भाषण ही आज मैंने ऐसा दिया था कि अच्छे—अच्छे तक बिना प्रभावित हुए नहीं रह सकते; फिर ये तो बेचारे पागल हैं।\nऐ भाई, जरा यहां आओ—एक पागल को बुला कर राजनीतिज्ञ ने पूछा—तुम लोग आज इतने खुश क्यों नजर आ रहे हो?\nपागल ने कहा, खुश क्यों न हों नेताजी, हमारा महासौभाग्य कि आप यहां पधारे। यह हमारा इंचार्ज तो एकदम पागल है, जब कि आप बिलकुल हमारे जैसे लगते हैं।\nपद तुम्हें पागल न बनाए। पद तुम्हें विक्षिप्त न करे। पद का उपयोग हो। तुम पद के साथ तादात्म्य न कर लो। आखिर कुछ लोगों को तो काम करना ही पड़ेगा, किसी को कलेक्टर होना पड़ेगा, किसी को कमिश्नर होना पड़ेगा, किसी को गवर्नर होना पड़ेगा, किसी को स्टेशन मास्टर, किसी को हेडमास्टर, किसी को प्रिंसिपल, किसी को वाइस चांसलर...\nये काम तो सब चलते रहेंगे। लेकिन ध्यानी इन कामों से तादात्म्य नहीं करता। इन कामों के कारण अकड़ नहीं जाता। ध्यानी जानता है कि जूता बनाने वाला चमार उतना ही उपयोगी काम कर रहा है जितना राष्ट्रपति। इसलिए अपने को कुछ श्रेष्ठ नहीं मान लेता, क्योंकि जूता बनाने वाला उतना अनिवार्य है जितना कोई और। इसलिए कोई हायरेरकी, कोई वर्ण—व्यवस्था पैदा नहीं होती कि मैं ऊपर, तुम नीचे; कोई सीढ़ियां नहीं बनतीं। सारे लोग, समाज के लिए जो जरूरी है, उस काम में संलग्न हैं। जिससे जो बन रहा है, जिसमें जिसको आनंद आ रहा है, वह कर रहा है। जिस दिन पद तुम पर हावी न हो जाए उस दिन पद में कोई बुराई नहीं।\nऔर धन तुम्हारे जीवन का सर्वस्व न हो जाए। तुम धन को ही इकट्ठा करने में न लगे रहो। धन साधन है, साध्य न बन जाए। धन के लिए तुम अपने जीवन के और मूल्य सब गंवा न बैठो। तो धन में कोई बुराई नहीं है। मैं धन का निंदक नहीं हूं। मैं तो चाहूंगा कि दुनिया में धन खूब बढ़े, खूब बढ़े, इतना बढ़े कि देवता तरसें पृथ्वी पर जन्म लेने को!\nलेकिन धन सब कुछ नहीं है। कुछ और भी बड़े धन हैं—प्रेम का, सत्य का, ईमानदारी का, सरलता का, निर्दोषता का, निर—अहंकारिता का। कुछ और भी धन हैं—धन से भी बड़े धन हैं! कोहिनूर फीके पड़ जाएं, ऐसे भी हीरे हैं—हीरे वे भीतर के हैं! सब कुछ धन न हो जाए।\nमैंने एक दिन मुल्ला नसरुद्दीन से पूछा, नसरुद्दीन, सुना कि तुमने नई फर्म बनाई! कितने साझीदार हैं?\nमुल्ला नसरुद्दीन ने कहा, अब आपसे क्या छिपाना! चार तो अपने ही परिवार के लोग हैं और एक पुराना मित्र। इस तरह पांच पार्टनर हैं।\nमैंने पूछा, फर्म का नाम क्या रखा है?\nमुल्ला नसरुद्दीन ने कहा, मेसर्स मुल्ला एंड मुल्ला एंड मुल्ला एंड मुल्ला एंड अब्दुल्ला कंपनी।\nमैंने कहा, नाम तो बड़ा अच्छा है, बड़ा सुंदर, मगर यह अब्दुल्ला कहां से बीच में आ टपका!\nटपकाना ही पड़ा—दुखी स्वर में मुल्ला नसरुद्दीन बोला—पैसा तो सब उसी बेवकूफ का लगा है।\nयहां मित्रता सब पैसे की है, संबंध सब पैसे के हैं। धन का यहां एक ही अर्थ है—लूटो जितना लूट सको, जिससे जितना लूट सको। तो फिर धन रोग है।\nधन पैदा करो! धन सृजन करो! धन को लूटने का नुस्खा बहुत पुराना हो गया। और इस देश में अभी वही नुस्खा चल रहा है। अभी हम धन का एक ही अर्थ लेते हैं कि दूसरे की जेब से निकाल लें। इससे कुछ हल नहीं होता; उसकी जेब से तुम्हारी जेब में आ जाता है, तुम्हारी जेब से दूसरा कोई निकाल लेता है, ऐसे जेबों में धन घूमता रहता है, लेकिन धन पैदा नहीं होता। अभी हमने यह नहीं सीखा कि धन का सृजन किया जाता है। अभी धन हमारे लिए शोषण का ही अर्थ रखता है।\nजो सच में समृद्ध देश हैं, जैसे अमरीका, उन्हें पता है कि धन शोषण नहीं है, सृजन है। धन पैदा किया जाता है। दो सौ वर्षों में अमरीका ने सारी दुनिया को पीछे छोड़ दिया! हम दस हजार साल से चेष्टा में लगे हैं और भूखे मर रहे हैं और सड़ रहे हैं—और अमरीका दो सौ वर्षों में शिखर पर पहुंच गया! क्या कारण होगा? रूस भी, पचास—साठ साल क्रांति गुजर चुकी, तो भी अमीर नहीं हो पाया है, तो भी गरीब है। अमीर मिटा दिए गए, इसलिए गरीबों को अब ज्यादा बेचैनी नहीं है। क्योंकि—यह बड़े मजे की बात है, दुनिया बड़ी अजीब है—यहां अपनी गरीबी नहीं खलती, यहां दूसरे की अमीरी खलती है! इस देश में भी अगर बिड़ला, टाटा, डालमिया, साहू, सिंघानिया, दस—बीस नाम हैं, ज्यादा तो हैं नहीं, इनको मिटा डालो तो गरीब बड़े प्रसन्न होंगे; अमीर नहीं हो जाएंगे, मगर बड़े प्रसन्न होंगे कि आ गया समाजवाद। गरीबी बंट गई। अमीरी तो है क्या जो बांटोगे? तुम्हारे बिड़ला—टाटा कहां खो जाएंगे, पता नहीं चलेगा। इनकी सारी संपत्ति भी बांट दोगे तो एक—एक आदमी के हाथ में क्या पड़ेगा?\nमैंने सुना है, राकफेलर से एक भिखारी ने एक दिन आकर कहा कि तुमने बहुत लूटा। यह सारी संपत्ति बंट जानी चाहिए। मैं भिखारी ही नहीं हूं, मैं कम्युनिस्ट भी हूं।\nराकफेलर ने कहा कि ठीक, तू हिसाब लगा। इतनी मेरे पास संपत्ति है, दुनिया में कितने लोग हैं?\nउसने कहा कि दुनिया में कोई तीन अरब आदमी हैं।\nएक—एक आदमी के हिस्से में कितना पड़ेगा?\nएक—एक डालर, उस आदमी ने कहा।\nराकफेलर ने एक डालर उसको निकाल कर दिया और कहा कि तू रस्ता लग, तेरा हिस्सा ले। अब दोबारा यहां मत आना। जो भी हिस्सा लेने आएगा उसको दे दूंगा।\nमगर एक—एक डालर अगर तीन अरब आदमियों के हाथ भी लग जाए तो कितनी देर चलने वाला है? इस तरह अमीरी को बांटने से कोई अमीरी नहीं आने वाली है।\nरूस गरीब का गरीब है; साठ साल की मेहनत के बाद भी बहुत निम्न तल पर जी रहा है। अमरीका का गरीब भी रूस के बड़े से बड़े अधिकारी, बड़े से बड़े शक्तिशाली व्यक्ति से ज्यादा समृद्ध है। कारण क्या है? अमरीका ने एक नई तरकीब खोजी। उसने धन का सृजन करना सीखा। धन सृजन करना चाहिए।\nयहां लोग आते हैं—खासकर भारतीय मित्र जब यहां आते हैं—तो उनको यही हैरानी होती है कि यह सब चल कैसे रहा है?\nयह तो अभी कुछ भी नहीं है। तुम दो—चार साल में देखोगे, दस हजार संन्यासियों की बस्ती और ऐसी समृद्ध जैसी कि कोई बस्ती दुनिया में कहीं न हो। धन पैदा किया जा सकता है। और हमारी भूमि किसी भूमि से गरीब नहीं है। हमारा देश किसी देश से गरीब नहीं है। मगर हम मूढ़ हैं और हम मूढ़तापूर्ण बातों को बहुत महत्वपूर्ण मानते हैं।\nजैसे कि मैं अगर रोज झाड़ के नीचे बैठ कर दो घंटे चरखा कातूं तो तुम मुझको महात्मा मानोगे, हालांकि मैं मूढ़ता कर रहा हूं। चरखा तो बिजली कात सकती है, मैं क्यों कातूं? और मुझसे बहुत बेहतर कात सकती है। और दो घंटे में जो मैं कर सकता हूं वह बिजली नहीं कर सकती। मैं वह करूं जो मैं कर सकता हूं; बिजली को वह करने दूं जो बिजली कर सकती है। मगर अगर मैं चरखा कात—कात कर अपना कपड़ा बनाऊं और अपनी चादरें बनाऊं...अहा! तुम्हारा दिल बड़ा प्रसन्न होगा। तुम्हारी मूढ़ता इतनी पुरानी हो गई है कि तुम्हें होश ही नहीं है कि तुम क्या कर रहे हो। अगर मैं अधनंगा रहने लगूं तो तुम कहोगे: हां, ये हैं महात्मा! और जब तुम अधनंगों को महात्मा समझोगे तो तुमको अधनंगा रहना पड़ेगा, क्योंकि तुम जिसको आदर दोगे वैसे ही तुम रहोगे। तुम अगर उपवास करने वालों को आदर दोगे तो तुम्हें भूखा मरना पड़ेगा, क्योंकि तुम भूख का समादर कर रहे हो।\nमहात्मा गांधी ने दरिद्र को एक नया नाम दे दिया—दरिद्रनारायण। जब तुम दरिद्र को नारायण कहोगे तो मिटाओगे कैसे? भगवान को कोई मिटाता है? भगवान तो बचाना पड़ते हैं, उनकी तो रक्षा करनी पड़ेगी। दरिद्र को मिटाओगे कैसे? अछूत नाम अच्छा था; उसमें पीड़ा थी, उसमें दंश था, उसमें कांटा चुभता था। अछूत को मिटाना ही पड़ेगा। दरिद्रनारायण की तो पूजा करनी होती है। दरिद्रनारायण के तो पैर दबाओ। और उसको दरिद्र रखो, नहीं तो वह नारायण नहीं रह जाएगा; यह भी खयाल रखना। क्योंकि अब लक्ष्मीनारायण के दिन गए, अब दरिद्रनारायण के दिन हैं।\nहम गरीबी की पूजा करेंगे तो कैसे अमीर होंगे? और हम धन का तिरस्कार करेंगे...और तुम्हारे महात्मा यही समझाते रहे कि धन का तिरस्कार करो! धन पाप है, महापाप है! जब धन महापाप है तो धन पैदा होना बंद हो गया। कौन करे अपराध? कौन सड़े नरकों में?\nमैं तुमसे कहता हूं: धन में कोई पाप नहीं है। धन का सृजन करना उतना ही पुण्य है जितना काव्य का सृजन करना, जितना चित्र का सृजन करना, जितना संगीत का सृजन करना। शायद ज्यादा बड़ा पुण्य है धन का सृजन करना, क्योंकि धन हो तो और सब हो सकता है—काव्य हो सकता है, संगीत हो सकता है, ध्यान हो सकता है। धन हो तो हम कुछ और ऊंची खोजों में लग सकते हैं। पेट भरा हो तो ही वे खोजें हो सकती हैं। भूखे भजन न होहिं गोपाला।\nमेरा कोई विरोध धन से नहीं है, कोई विरोध पद से नहीं है। पद से तादात्म्य न करना और धन को सिर्फ शोषण से मत पैदा करना। धन पैदा करने की, सृजन करने की कीमिया खोजो। अब तो कीमिया हमारे हाथ में है; मशीनें हैं, टेक्नॉलॉजी है। जमीन से हम उतना ले सकते हैं जितना चाहिए। गाएं उतना दूध दे सकती हैं जितना चाहिए। मगर उसकी हमें फिक्र ही नहीं है। यहां कोई उपवास नहीं करता कि गायों से ज्यादा दूध पैदा किया जाए। यहां उपवास करते हैं लोग कि गायों की हत्या न की जाए।\nमैं नहीं कहता कि गायों की हत्या करो। यहां आदमी जी नहीं पा रहा है, तुम गायों को क्या जिलाओगे! विनोबा भावे का उपवास...मरी हुई, हड्डी—हड्डी गाएं जगह—जगह खड़ी दिखाई पड़ेंगी। यह उनको तुम दुख दोगे, सुख नहीं दे सकते। आदमी का पेट नहीं भर रहा है, उनका तुम पेट कैसे भरोगे?\nहमारी गाएं दुनिया में सबसे कम दूध देती हैं। और हम दस हजार साल से गऊमाता के भक्त हैं। बड़ी हैरानी की बात है! हम बड़े चमत्कारी लोग हैं! जय गोपाल, जय गोपाल। गोपाल कृष्ण के गीत गा रहे हैं दस हजार साल से। और गऊएं? किसी की गऊ अगर तीन पाव दूध देती है तो वह समझता है बहुत दूध है। स्वीडन में कोई गाय अगर तीन पाव दूध दे, कल्पना के बाहर है। चालीस किलो, पचास किलो, साठ किलो सहज ही एक गाय दूध देती है। पश्चिम में कोई भैंस का दूध नहीं पीता। कोई जरूरत नहीं है भैंस का दूध पीने की, गाएं इतना दूध देती हैं!\nसारे तकनीक उपलब्ध हैं। मगर मूढ़ों के हाथ में तकनीक भी क्या करे! मशीन से काम लो। मगर तुम्हारे महात्मा मशीन के खिलाफ हैं। महात्मा गांधी मशीन के खिलाफ हैं। वे तो रेलगाड़ी के भी खिलाफ हैं और टेलीग्राफ के भी खिलाफ हैं। और तुम अगर इस तरह की बातों को मान कर चलते रहे तो दरिद्र रहोगे, दीन रहोगे। मशीनों का उपयोग करो। मशीनों का जितना उपयोग हो उतना अच्छा। क्योंकि मशीनें जितनी ज्यादा काम में आएं, आदमी का उतना श्रम बचता है। और आदमी का श्रम बचे तो किन्हीं ऊंचाइयों पर लगे, किन्हीं नई खोजों में लगे, नये आविष्कार करे। पृथ्वी सोना उगल सकती है, लेकिन बिना मशीन के यह नहीं होगा। देश का औद्योगीकरण होना चाहिए, यंत्रीकरण होना चाहिए। देश समृद्ध हो। और जितना समृद्ध हो उतना ही धार्मिक हो सकता है।\nभगवान! मैं एक ज्योतिषी के पास गया था। उसने मेरा हाथ देख कर कहा कि तुम सत्य के खोजी हो और तुम्हें सदगुरु भी मिल गया है। साधना जारी रखो, एक दिन श्रेय को भी अवश्य उपलब्ध होओगे।\nसत्यानंद! थोड़ा तो बुद्धि का उपयोग करो। गेरुए वस्त्र में किसी ज्योतिषी के पास जाओगे और अगर वह तुमसे कह दे कि तुम सत्य के खोजी हो, तो इसमें कुछ ज्योतिष का चमत्कार है? माला मेरी लटकाए हुए हो, ज्योतिषी अंधा था क्या? तुम समझ रहे तुम्हारा हाथ देख रहा था; वह देख रहा होगा माला। स्वभावतः वह कह देगा कि सदगुरु मिल गया है, अब साधना जारी रखो। श्रेय को भी अवश्य उपलब्ध होओगे।\nइसमें कुछ ज्योतिष की जरूरत है? ज्योतिषी इसी तरह के लटकों पर तो जीते हैं। किसी का हाथ देख कर कहते हैं कि धन तो बहुत आता है, लेकिन टिकता नहीं। किसके हाथ में टिकता है? कभी तुमने किसी के हाथ में धन टिकता देखा? ज्योतिषी लोगों को देख कर कहते हैं: जीवन में चेष्टा तो बहुत करते हो, मगर सफलता हाथ नहीं लगती। किसको लगती है? किसी को नहीं लगती। जिनको तुम समझते हो कि लग गई, उनको भी नहीं लगती। क्योंकि वे और आगे के लिए सफल होने के लिए तैयारी कर रहे हैं। जो डिप्टी मिनिस्टर हो गया उसे मिनिस्टर होना है, जो मिनिस्टर हो गया उसको चीफ मिनिस्टर होना है। तुमको लगता है कि फलां आदमी देखो डिप्टी मिनिस्टर हो गया, सफल हो गया। मगर उसको थोड़े ही लगता है। वह कहता है कि डिप्टी हुए, यह भी कोई होना हुआ! अरे मिनिस्टर कब होंगे? श्रम में लगा है। जो मिनिस्टर है, वह सोचता है, वह सफल हो गया। लेकिन मिनिस्टर चीफ मिनिस्टर होने के पीछे पड़ा हुआ है। और कतार का कोई अंत नहीं है।\nज्योतिषी इन सीधी—सादी बातों का उपयोग करता है। वह कहता है: चेष्टा तो बहुत करते हो, मगर सफलता हाथ नहीं लगती। दुश्मन बाधा डाल रहे हैं।\nकिसके दुश्मन नहीं हैं? जिसकी स्पर्धा है उसके दुश्मन हैं। और दुश्मनों को तो तुम समझते ही हो कि उनकी बाधा के कारण ही तो अड़चन आ रही है, नहीं तो तुम तो कभी के सफल हो जाते। तुम्हारी प्रतिभा, तुम्हारी योग्यता, तुम्हारी महिमा! लेकिन दुष्ट बाधाएं डाल रहे हैं। सारे दुष्ट तुम्हारे पीछे पड़े हैं। शैतान तुम्हें बढ़ने ही नहीं देता। नहीं तो तुम जैसा पुण्यात्मा!\nइससे क्या तुम सोचते हो कि ज्योतिषी कुछ कह रहा है? ज्योतिषी सभी को कहते हैं कि जीवन में तुम्हारे बड़ा दुख है। और सभी राजी हो जाते हैं। किसके जीवन में सुख है!\nअब तुम मुझसे पूछते हो कि आप कुछ कहें इस रहस्य पर।\nरहस्य इसमें कुछ भी नहीं है। मैं तुमसे एक कहानी कहता हूं।\nमहानगरी दिल्ली में बड़ा प्रसिद्ध एक चमचा था, जिसका कि ज्योतिष में बिलकुल भरोसा नहीं था। फिर भी वह एक दिन अपना हाथ दिखाने ज्योतिषी के पास पहुंच गया। उसने सोचा, चलो इसी बहाने आज यह परीक्षण भी हो जाए कि ज्योतिष में कुछ है भी या यूं ही बकवास है। तो चमचा ज्योतिषी के पास पहुंचा, ज्योतिषी ने हाथ देखा और जैसा कि ज्योतिषी शुरू करते हैं, उसने चमचे के संबंध में बताना शुरू किया। सबसे पहले ज्योतिषी बोला, बच्चे, तेरा हाथ बता रहा है कि तू किसी महान नेता का चमचा है और वह नेता शीघ्र ही प्रधानमंत्री होने वाला है।\nचमचा बोला, बकवास बंद करो। यह तो कोई अंधा भी बता सकता है कि मैं किसी नेता का चमचा हूं। देख नहीं रहे, यह चूड़ीदार पाजामा, यह अचकन, यह गांधी टोपी! कोई काम की बात बताओ, कोई ऐसी बात बताओ कि जिससे सिद्ध हो कि ज्योतिष भी कोई चीज है।\nज्योतिषी ने आगे बताते हुए कहा, बच्चे, तेरे हाथ की रेखाएं बता रही हैं कि तू शादीशुदा है।\nचमचा बोला, रहने दो महाराज, अपनी बकवास को आगे न बढ़ाओ तो अच्छा है। अरे कोई भी बता सकता है कि मैं शादीशुदा हूं। देख नहीं रहे, अभी—अभी बीबी से पिट कर चला आ रहा हूं! ये चेहरे पर चोटों के निशान! इसमें ज्योतिष क्या है?\nज्योतिषी आगे बोला, बच्चे, तेरे हाथ की रेखाएं कहती हैं कि तेरे दो बच्चे हैं।\nचमचा बोला, अब तो हद्द हो गई महाराज! अरे मेरे दो नहीं तीन बच्चे हैं।\nज्योतिषी बोला, यह तेरी गलतफहमी है बच्चे। बच्चे तो हैं तीन जरूर, मैं मना नहीं करता; लेकिन असलियत जो है, सचाई जो है, वह यही है कि तेरे दो बच्चे हैं, एक बच्चा नेताजी का है।\nज्योतिषी तरकीब निकाल लेते हैं। अगर तुम...कभी भूल—चूक हो जाए तो उसका भी गणित है कि भूल—चूक के कैसे बाहर होना।\nसीधी—सादी बात है सत्यानंद। ज्योतिषी के पास जाते ही क्यों हो? ज्योतिषी के पास कौन जाता है? जिसे भविष्य की चिंता है। और मैं तुम्हें सिखा रहा हूं: छोड़ो अतीत, छोड़ो भविष्य। जीओ वर्तमान में। यही क्षण एकमात्र सत्य है। अतीत जा चुका, भविष्य अभी आया नहीं, दोनों असत्य हैं। सत्य है केवल वर्तमान। इस क्षण को आह्लादित होकर जीओ। क्या चिंता पड़ी है कल की? कल की चिंता वही करता है, जिसका आज खाली—खाली है, जिसका आज भरा नहीं है। वह सोचता है शायद कल सब ठीक हो जाए।\nमैं तुमसे कहता हूं: आज ही सब ठीक है। जरा आंख खोलो, जरा जागो! इस क्षण ही कुछ कमी नहीं है। इसलिए क्यों जाओगे ज्योतिषी के पास! नासमझ ही जाते हैं। और स्वभावतः नासमझ सब जगह लूटे जाएंगे।\nज्योतिष जैसी बातें नासमझों के कारण चलती हैं। तुम उनको चला रहे हो। तुम जिम्मेवार हो। समझदार वर्तमान क्षण में जीएगा। जो करेगा उसे ऐसी तल्लीनता से करेगा, ऐसा डूब कर करेगा कि कल का सवाल ही नहीं उठता, कल का विचार ही नहीं उठता। इसको ही मैं ध्यान कहता हूं—इस निर्विचार तल्लीनता को ध्यान कहता हूं। ध्यान की फिक्र करो, हाथ की रेखाओं में क्या रखा है! मैं तुम्हें आत्मा की रेखाएं पढ़ना सिखा रहा हूं, और तुम हाथ की रेखाओं की बात कर रहे हो!\nमैंने तो सुना है कि दो ज्योतिषी पास ही पास रहते थे। रोज सुबह एक—दूसरे को मिलते, नमस्कार करते; एक—दूसरे का हाथ देखते कि भई आज धंधा कैसा चलेगा और एक—दूसरे को चवन्नी भेंट कर देते। हर्जा कुछ था ही नहीं। दोनों को चवन्नी मिल जाती और दोनों एक—दूसरे का हाथ देख देते और एक—दूसरे के संबंध में भविष्यवाणी कर देते।\nजिनको तुम ज्योतिषी कहते हो वे भी चिंतातुर हैं भविष्य के लिए।\nमैं जयपुर में था, एक ज्योतिषी को मित्र पकड़ लाए। बड़ा ज्योतिषी! एक हजार रुपया उसकी फीस! मित्रों ने कहा कि आपका हाथ दिखाना है। उस ज्योतिषी ने कहा, मेरी फीस।\nमैंने कहा, फीस तुम्हारी मिलेगी। हाथ तुम देखो। अब आ ही गए हो तो तुम्हें खाली नहीं लौटाऊंगा।\nज्योतिषी बहुत खुश हुआ। मेरे आस—पास उसने देखे जयपुर के बड़े धनपति बैठे थे। सोहनलाल दूगड़, वहां के एक बड़े धनपति, मेरे बगल में ही बैठे थे। बड़ी गाड़ियां बाहर रुकी थीं। उसने सोचा कि हजार रुपये की क्या दिक्कत है, मिल ही जाएगा। हाथ देखा, देख—दाख कर उसने कहा कि अब चलता हूं, मेरी फीस?\nमैंने कहा, तुम्हें इतना भी पता नहीं, अपना हाथ तो घर देखा होता कि यह आदमी फीस देने वाला नहीं है। और मेरा हाथ देख कर भी तुमको पता न चला! शुरू में पहले यह पता लगाया करें कि यह आदमी फीस देगा कि नहीं देगा। क्या खाक ज्योतिष का काम करते हो!\nवह बड़ी मुश्किल में पड़ गया। उसकी कुछ सूझ में न आया कि अब क्या करूं, क्या न करूं! मैंने कहा, तुम असली ज्योतिषी नहीं हो। तुम पढ़ी—पढ़ाई, रटी—रटाई बातें दोहरा रहे हो। सीखा—साखा! और सीखे सपूत सीढ़ियां नहीं चढ़ते। तुम पहले सीखो, ज्योतिष की कला सीखो। और अगर न सीख सको तो मेरे पास आओ, मैं तुम्हें सिखाऊंगा।\nतुम जिस ज्योतिषी के पास गए थे, सत्यानंद, जरा उसकी शक्ल तो देखते कि वहां बारह बज रहे हैं! वह तुम्हारा हाथ देख रहा है, तुम्हारा भविष्य बता रहा है! कल की उसकी रोटी का ठिकाना नहीं है। वह तुम्हारा हाथ देख रहा था, तुम जरा उसका चेहरा देख लेते, बात खत्म हो जाती। कितने पैसे लिए उसने तुमसे? चार आने, आठ आने, बारह आने, रुपया...रुपये—रुपये में जो हाथ देख रहा है वह कुछ जानता होगा भविष्य? भविष्य जानने वाला इतना सस्ता मिल जाएगा?\nउसे कुछ पता नहीं है। अब की बार जाओ, एक चांटा रसीद करना और कहना कि महाराज, कम से कम इतना तो खयाल रखा करें कि कौन आदमी मारेगा—पीटेगा, कौन झंझट करेगा खड़ी!\nखुद भी जागो, उसको भी जगाओ!\nमगर सोए लोग सोए लोगों की दुकानें चला रहे हैं।\nमुल्ला नसरुद्दीन एक बार अपने एक पुराने मित्र सरदार विचित्तर सिंह को दावत पर बुलाया। खाना—पीना हो रहा था कि एकाएक चावल का एक दाना नसरुद्दीन की मूंछों में फंस गया। नसरुद्दीन के नौकर बल्लेखां को यह दिखाई दे गया, लेकिन मालिक को सीधे—सीधे कहना कि आपकी मूंछ में चावल फंसा है, ठीक नहीं था। सो उसने दूर से ही नसरुद्दीन से कहा, हुजूर, शाख पर बुलबुल! सुनते ही नसरुद्दीन ने अपनी अंगुली के एक झटके से मूंछ का दाना नीचे गिरा दिया।\nसरदार विचित्तर सिंह तो पूरी घटना बड़ी हैरानी से देखते रहे और उस नौकर की अक्ल पर कुर्बान हो उठे। खाना इत्यादि पूरा होने के बाद मुल्ला ने पूछा, सरदार जी, पान खाएंगे?\nसरदार विचित्तर सिंह बोले, नहीं—नहीं, छोड़िए! अब काफी देर हो गई, मुझे अब जाना होगा।\nमुल्ला ने कहा, कोई देर नहीं होगी। देखिए! यह बल्लेखां ने जूते पहन लिए, अब वह दरवाजे से बाहर हो गया, अब वह सड़क पार कर रहा है। अब वह दुकान से पान बंधवा रहा है। उसने फिर लौट कर सड़क पार कर ली, अब वह घर के भीतर आ गया है और उसने जूते उतार लिए हैं और ये रहे पान!\nइसके साथ ही बल्लेखां पान लेकर कमरे में हाजिर हो गया। सरदार विचित्तर सिंह को तो अपनी आंखों पर विश्वास नहीं हुआ। ऐसा होशियार नौकर उन्होंने जिंदगी में नहीं देखा था। सरदारजी ने तय कर लिया कि वे मुल्ला को दिखा कर रहेंगे कि उनका नौकर पिचत्तर सिंह भी कोई कम नहीं है। सरदारजी ने विदा लेते—लेते मुल्ला से आग्रह किया कि वे अगले सप्ताह दावत पर उसके घर आएं। मुल्ला ने निमंत्रण स्वीकार कर लिया।\nमुल्ला जिस दिन आने वाला था, उस दिन सुबह से सरदारजी ने अपने नौकर को ठीक वही का वही करने की पूरी सूचना दे दी जो बल्लेखां ने किया था—किस तरह सरदारजी चावल का दाना मुल्ला की नजर बचा कर मूंछों में फंसा लेंगे। किस तरह तू कहेगा, हुजूर, शाख पर बुलबुल। और वे किस अंदाज से मूंछ से उस दाने को एक झटके से नीचे गिराएंगे, इत्यादि—इत्यादि...।\nशाम को मुल्ला आया। खाना शुरू हुआ। सरदारजी ने चालाकी से चावल का एक दाना अपनी मूंछ में फंसा लिया और पिचत्तर सिंह के कहने का इंतजार करने लगे। लेकिन वह तो बेचारा सब कुछ भूल ही गया। सरदारजी ने आंखों से उसे इशारा किया तो नौकर को एकदम याद आया कि उसे कुछ कहना है, परंतु "शाख पर बुलबुल' वाक्य उसे याद नहीं आ रहा था। घबड़ाहट में उसने कहा, हुजूर, तुहाड़ी मूंछों पर वह सुबह वाली गल्ल।\nसरदारजी बड़े शघमदा हुए, साथ ही नाराज भी बहुत हुए, लेकिन मुल्ला के सामने कुछ बोले नहीं। खाना पूरा होने पर उन्होंने मुल्ला से पान के लिए पूछा। मुल्ला ने कहा, देर बहुत हो चुकी है और घर में गुलजान ने कहा था कि जल्दी लौट आना, तो अब जल्दी से लौट जाना चाहता हूं।\nइस पर सरदारजी बोले, कोई देर नहीं लगेगी। वह देखिए पिचत्तर सिंह ने जूते पहन लिए और वह दरवाजे के बाहर हो गया। अब वह पान वाले से पान बंधवा रहा है। और अब वह घर की ओर लौट रहा है, अब वह दरवाजा खोल कर अंदर आ रहा है और उसने जूते उतार लिए हैं—और ये रहे पान!\nलेकिन पिचत्तर सिंह कमरे में आया ही नहीं। सरदारजी ने झेंप कर चिल्लाते हुए कहा, ओ पिचत्तर सिंह, पान कहां हैं?\nपिचत्तर सिंह बोला, हुजूर, जूतियां ढूंढ रहा हूं।\nतुम किन ज्योतिषियों के पास जा रहे हो, जरा उनकी शक्ल तो देखो! जरा गौर से उनकी हालत तो देखो! जिनको भविष्य का ज्ञान हो, उनकी यह हालत होगी? काश, तुम उनकी आंखों में झांक कर देखो तो तुम पाओगे कि बेचारे गरीब हैं, दरिद्र हैं, दीन हैं, दुखी हैं। कोई और उपाय न खोज कर दो रोटी कमाने के लिए यह व्यवस्था कर ली है। लेकिन इस दुनिया में मूढ़ इतने हैं, एक ढूंढ़ो हजार मिलते हैं। इसलिए मूढ़ों से सारा धंधा चलता जाता है।\nसत्यानंद! ऐसी मूढ़ताओं में न पड़ो। भविष्य है ही नहीं, है तो वर्तमान। वर्तमान से इंच भर न हटो, इसमें पूरी डुबकी मारो और तुम सब पा लोगे जो पाने योग्य है। मोक्ष तुम्हारा है। आनंद तुम्हारा है। समाधि तुम्हारी है। परमात्मा तुम्हारा है।


are you ready eddy : क्या आप तैयार हैं? हम तैयार हैं आप are you ready eddy : क्या आप तैयार हैं? हम तैयार हैं आप\nare you ready eddy : क्या आप तैयार हैं? हम तैयार हैं आप\nare you ready eddy : क्या आप तैयार हैं?, we are ready are you : हम तैयार हैं आप, we are ready we are ready for the fall, be ready definition.\nदोस्तों नमस्ते आपका pravingyan .com में स्वागत है। समाज में रहने वाले कुछ लोग यही सोचते हुए रहते है की, लोग मुझे क्या कहेंगे – बोलेंगें? समाज के डर से कभी-कभी अपनी अच्छी आदततों को भी हम दिखाते नही।\nकुछ तो लोग कहेंगें लोगों का काम हैं, ‘कहना’ prefabricated\nजोसेफ नाम का एक लड़का था। कॉलेज का उसका पहला दिन था। पहले दिन वह अपने हिसाब से कॉलेज में आया। शर्ट इन किया था। कॉलेज में वह साधे कपड़े पहन कर आता था। उसके कुछ दोस्तों ने कहा यार जोसेफ तू इन मत कर तुझे अच्छी नही दिख ती। दसरे दिन वह लड़का बिना इन किये आया। फिर किसी ने और बोला की तू इन करके क्यूँ नही आया। कॉलेज में इन कर के आना चाहिए तीसरे दिन बालो को तेल न लगाने के लिए बोले पाचवे दिन उसके सूज को लेकर बोले ऐसा उसके साथ कुछ न कुछ होते रहता था।\nएक दिन वह लड़का इन सभी बातों से परेशान हो गया और कॉलेज आना ही छोड़ दिया।उसके बाद कॉलेज से फोन आया की आप कॉलेज क्यूँ नहीं आते कारण क्या है कृपया बता दो तब उस लड़के ने अपने सर को उसके साथ जो हुवा यह सभी बाते बताया। जब उसके सर उस से मिलने गए तो जोसेफ पूरी तरह से टूट गया था। बहार निकलना और किसी से मिलना-जुलना यह तक की उसने अपनी पढ़ाई भी छोड़ दी थी। जब उसके सर ने उसकी यह हालत देखी तो उसे प्यार से समजाया। are you ready eddy\nज़माने में कही प्रकार के लोग है। लेकिन अगर आपको आगे बढ़ाना है तो जो आपको अच्छा लगता है वही करो, अगर लोग मुझे क्या कहेंगे ऐसे ही सोचोंगे तो आगे नही बढ़ सकते जोसेफ ने सर की बाते सुनी और दूसरे दिन से कॉलेज आने लगा।अब उसे कोई कुछ भी बोलते तो वह सिर्फ अपने काम पर और पढ़ाई पर ही ध्यान देता था। are you ready eddy\nमात्मविश्वास हमारा बहुमुल्य हिरा इस हिरे को किसी को चुराने मत दो\nदोस्तों, मेरे दोस्त के दीदी की शादी बहुत जोर-शोर से हुई। उसके पिताजी ने भी अपनी बेटी के शादी में कोई कसर बाकी न छोड़ी। फिर भी समय पे लोगों ने और बारातियों से भी छोटी-छोटी कमिया निकाली थी। are you ready eddy\nयह सुनकर काकाजी को बड़ा दुख हुआ और काकाजी बरातियों से सर झुका के माफ़ी मागने लगे किसी ने मंडप में कमिया निकाले,खाने में कमिया निकाली तो किसी ने बैठक व्यवस्था में कमिया निकाली, काकाजी के एक दोस्त ने उनकी दुविधा में देख कर उनके पास गए और उन्हें पूछा – दयसिंग बेटी के शादी में ऐसी रोने जैसी सुरत बनाके मेहमानों का स्वागत क्यूँ कर रहा है?\nतब काकाजी के दोस्त ने समझाया की, तुझे अपनी बिटिया के शादी में जो-जो करना था वह सभी व्यवस्था आप ने पूरी की लेकिन तू लोगों की सुनेगा तो तू कभी खुश नही रह सकता दोस्त तुने अपने हिसाब से तुझे जो-जो करना था, सभी तूने किया अब लोगों की सुनेगा तो तू नाराज रहेगा दोस्त जो अरेजमेंट किया अपने हिसाब से यह सही है।\nयह भी पढ़े:speak about your personality\nतभी काकाजी को अच्छा लगा। काकाजी के दोस्त ने कहा, लोगों की सोच से दुखी मत हो। क्यूँ की लोगों की सोच के बारे में सोचेगा तो हमेशा दुख और दर्द के अलावा कुछ हासिल नही होगा।\nआज हर कोई यही सोचता है की लोग मझे क्या कहेंगे? या फिर मैं बहुत बढ़ा आदमी हु और मैं छोटा सा प्रोग्राम करू तो लोग क्या कहेंगे ? किसी गरीब को लगता है की मैं अपनी बेटी की शादी धुमधाम से करू चाहे इसके लिए मुझे अपना मकान,जमीन क्यूँ न बेचना पढ़े क्यूँ की अपनी बेटी की शादी मुझे धूमधाम से करना है।\nदोस्तों आप अगर दुसरो के विचाररों को लेकर चलते हो तो आपका बराबर नही है। आप अपने जीवन में कैसा बदलाव चाहते हो। यह सभी बाते आपकी सोच पर निर्भर करती है। सिर्फ इतना ध्यान में रखना चाहिए की, हमारी वजह से किसी का बुरा नही होना चाहिए बल्कि अच्छा होना चाहिए।\nआप अपने लिए अपना टारगेट तय करो उसका नियोजन करो उसी राह पर चलो अगर आपकी सोच अच्छी है, आपका इरादा पक्का है, आत्मविश्वास मजबूत है तो दोस्तों दुनिया की कोई ताकद हमें अपने मंजिल तक जाने से नही रोक सकती।\nमई माह की दिनविशेष जानकारी भारत के राष्ट्रपति,उपराष्ट्रपति, उपमुख्यमंत्री\nhard times create strong men : कठिन समय मजबूत आदमी बनाते हैं.\nweightlifter karnam malleshwari:भारोत्तोलक कर्णम मल्लेश्वरी का जीवन दर्शन\nseven colors of the rainbow : इंद्रधनुष्याचे सात रंग (meaning)\nhelen keller an inspiring life : हेलेन केलर एक प्रेरणादायक जीवन


Parrikar says was army to take Rahul Gandhi on Surgical Strikes | क्या राहुल गांधी को सर्जिकल स्ट्राइक में साथ लेकर जाते? : मनोहर पर्रिकर - Bhaskar Hindi\nParrikar says was army to take Rahul Gandhi on Surgical Strikes\nसर्जिकल स्ट्राइक की सत्यतता पर सवाल उठाने पर मनोहर पर्रिकर ने साधा विपक्ष पर निशाना।\nपर्रिकर ने कहा कि क्या मुझे आर्मी को कहना चाहिए था कि राहुल गांधी को साथ ले जाकर सर्जिकल स्ट्राइक को अंजाम दें?\nसर्जिकल स्ट्राइक की सबसे महत्वपूर्ण बात उसकी गोपनीयता थी।\nडिजिटल डेस्क, पणजी। पाकिस्तान के खिलाफ भारत की सर्जिकल स्ट्राइक की सत्यता पर सवाल उठाने पर तत्‍कालीन रक्षा मंत्री और वर्तमान में गोवा के मुख्‍यमंत्री मनोहर पर्रिकर ने विपक्ष को आड़े हाथों लिया है। पर्रिकर ने विपक्ष पर तंज करते हुए कहा है कि क्या मुझे आर्मी को यह कहना चाहिए था कि राहुल गांधी को साथ ले जाकर सर्जिकल स्ट्राइक को अंजाम दें? गोवा में एक कार्यक्रम के दौरान मनोहर पर्रिकर ने ये बात कही।\nक्या मुझे विपक्ष को साथ लेकर जाना चाहिए था?\nमनोहर पर्रिकर ने कहा, विपक्षी दल क्या दावा करते हैं कि सर्जिकल स्ट्राइक नहीं की गई। इनकी नकारात्मकता को देखिए। क्या मुझे विपक्ष को साथ लेकर जाना चाहिए था? क्या मुझे सेना से कहना चाहिए था कि राहुल गांधी को साथ ले जाइए और सर्जिकल स्ट्राइक कीजिए?\nकौन-कौन जानते थे सर्जिकल स्ट्राइक के बारे में?\nपर्रिकर ने कहा कि सर्जिकल स्ट्राइक की सबसे महत्वपूर्ण बात उसकी गोपनीयता थी। केवल पीएम मोदी, मैं, आर्मी चीफ और सैन्‍य ऑपरेशन के महानिदेशक इसके बारे में जानते थे। हम चार लोगों के अलावा जो इस बारे में जानते थे वो कोर कमांडर, श्रीनगर में आर्मी कमांडर और वो थे जिन लोगों ने इसे अंजाम दिया था।


WhatsApp के करोड़ों यूजर्स के लिए खुशखबरी\nनई दिल्ली यूजर्स के लिए बड़ी खुशखबरी है. अगर आप भी WhatsApp का इस्तेमाल करते हैं तो आपको भी दिवाली (Diwali 2021) में कैशबैक मिल सकता है. WhatsApp अपने यूजर्स को इस बार दिवाली पर अधिकतम 255 रुपये का कैशबैक की सुविधा मिलेगी. बता दें इस ऑफर का फायदा लेने के लिए आपको WhatsApp के UPI बेस्ड पेमेंट सर्विस से पेमेंट करना होगा. इसमें आपको प्रति ट्रांजेक्शन पर मिनिमम 51 रुपये का कैशबैक मिलेगा.\nशो हो रहा है बैनर\nरिपोर्ट के मुताबिक, WhatsApp ने अपने UPI आधारित पेमेंट सर्विस के प्रति लोगों को आकर्षित करने के लिए कैशबैक का शानदार ऑफर पेश किया है. कंपनी ने गूगल पे, फोन पे और पेटीएम जैसे ऐप को टक्कर देने के लिए यह सुविधा पेश की है. बता दें एंड्रायड बीटा यूजर्स की चैट में Give cash, get ₹51 back का बैनर दिखाई दे रहा है. इस बैनर में लिखा हुआ है कि पेमेंट करने पर ग्राहकों को कैशबैक मिलेगा.\nकरना होगा सिर्फ 1 रुपये का पेमेंट\nWhatsApp से पेमेंट करने पर आपको यह कैशबैक मिल जाएगा. ऑफर के तहत WhatsApp से5बार ट्रांजेक्शन करने पर ग्राहकों को 255 रुपये का कैशबैक मिलेगा. इसके लिए यूजर्स को WhatsApp Pay से मात्र 1 रुपये का मिनिमम पेमेंट करना होगा.\nइस तरह से कर सकते हैं WhatsApp से पेमेंट-\nआपको सबसे पहले अपनी WhatsApp चैट को ओपन करना होगा.\nयहां पर जहां से आप अपने की-बोर्ड वाले सेक्शन पर क्लिक करना होगा.\nयहां पर आपको रुपये का एक आइकन दिखाई देगा.\nआपको इस रुपये के आइकन पर क्लिक करना होगा.\nअब आपको टर्म एंड कंडीशन को एक्सेप्ट करना होगा.\nइसके बाद में बैंक को सलेक्ट करना होगा.\nअब बैंक के रजिस्टर्ड मोबाइल नंबर को वेरिफाई कराना होगा.\nइस तरह आपका Whatsapp UPI पेमेंट प्रोसेस पूरा हो जाएगा.\nसेट करना होगा यूपीआई पिन\nइस प्रोसेस के पूरा होने के बाद आप अपने किसी भी कॉन्टैक्ट को मिनिमम 1 रुपये भेज सकते हैं. इसके अलावा उनको भी पेमेंट ट्रांसफर के लिए इनवाइट कर सकते हैं. इसके अलावा यूजर्स को यूपीआई पिन सेट करने का भी ऑप्शन दिखाई देगा.\nखाते से करना होगा लिंक\nआपको बता दें जब आप 1 रुपये का पेमेंट करेंगे तो उसके तुरंत बाद कैशबैक का रुपया आपके खाते में आ जाएगा. बता दें आपको बैंक एकाउंट को WhatsApp Pay से लिंक करना जरूरी है.


Delhi Chief Minister Arvind Kejriwal's press conference door to door ration scheme | मुख्यमंत्री केजरीवाल का मोदी सरकार से सवाल- पिज्जा की होम डिलीवरी हो सकती है तो राशन की क्यों नहीं ? - Bhaskar Hindi\nDelhi Chief Minister Arvind Kejriwal's press conference door to door ration scheme\nडिजिटल डेस्क, नई दिल्ली। दिल्ली में हर घर तक राशन पहुंचाने की केजरीवाल सरकार की योजना पर केंद्र ने ब्रेक लगा दिया है। यह योजना एक हफ्ते बाद लागू होनी थी। इसकी सारी तैयारियां भी कर ली गई थीं। लेकिन दिल्ली सरकार ने केंद्र सरकार से इस योजना की मंजूरी नहीं ली थी, जिसके चलते इसे रद्द कर दिया गया है। आज (रविवार) मुख्यमंत्री अरविंद केजरीवाल ने प्रेस कांफ्रेंस में घर-घर राशन योजना को लेकर प्रधानमंत्री नरेंद्र मोदी से सीधा सवाल किया कि पिज्जा-बर्गर की होम डिलीवरी हो सकती है तो घर-घर राशन क्यों नहीं ?\nकेजरीवाल ने कहा, हमने एक बार नहीं5बार आपकी मंजूरी ली है। कानूनन किसी मंजूरी की जरूरत नहीं है। राशन की होम डिलिवरी क्यों नहीं होनी चाहिए? आप राशन माफिया के साथ खड़े होंगे तो गरीबों के साथ कौन खड़ा होगा? उन 70 लाख गरीबों का क्या होगा जिनका राशन ये राशन माफिया चोरी कर लेते हैं। केजरीवाल ने कहा, अगले हफ्ते से घर-घर राशन पहुंचाने का काम शुरू होने वाला था। सारी तैयारी हो गई थी और अचानक आपने2दिन पहले इसे क्यों रोक दिया? ये कह के इसे खारिज किया गया है कि हमने केंद्र सरकार से इसकी मंजूरी नहीं ली। ये गलत है।\nकेजरीवाल ने कहा, अगले हफ्ते से घर-घर राशन योजना शुरू होनी थी। सारी तैयारियां हो चुकी थीं, लेकिन आपने अचानक दो दिन पहले क्यों रोक दी? प्रधानमंत्री जी आज मैं बहुत व्यथित हूं। आज मुझसे कोई भूल हो जाए तो माफ कर देना। प्रधानमंत्री सर, इस स्कीम के लिए राज्य सरकार सक्षम है और हम केंद्र से कोई विवाद नहीं चाहते। हमने इसका नाम मुख्यमंत्री घर-घर राशन योजना रखा था। आपने तब कहा कि योजना में मुख्यमंत्री नाम नहीं आ सकता। हमने आपकी बात मानकर नाम हटा दिया। आपने अब हमारी योजना ये कहते हुए खारिज कर दी कि हमने केंद्र से अनुमति नहीं ली। केंद्र सरकार से इस योजना के लिए हमने5बार अनुमति ली।\nवहीं, शनिवार को केजरीवाल ने कहा था कि 'दिल्ली सरकार पूरी दिल्ली में 1-2 दिनों के भीतर 'राशन की डोरस्पेट डिलिवरी' स्कीम लॉन्च करने जा रही थी। लेफ्टिनेंट गवर्नर ने इस स्कीम को लागू करने वाली फाइल को नामंजूर कर दिया। इसके लिए दो वजह बताई- केंद्र ने अभी तक इस स्कीम को मंजूरी नहीं दी है और कोर्ट में इससे जुड़ा एक केस चल रहा है।'\nदिल्ली सरकार ने पहले इस योजना को 'मुख्यमंत्री घर-घर राशन योजना' के नाम से शुरू करने का ऐलान किया था। मार्च में ही इसे लॉन्च किया जाना था लेकिन इस पर केंद्र सरकार ने आपत्ति जताई थी। केंद्र का कहना था कि नैशनल फूड सिक्यॉरिटी ऐक्ट के तहत सब्सिडी पर मिलने वाले खाद्यान्न का इस योजना के लिए इस्तेमाल नहीं किया जा सकता। योजना में कोई भी बदलाव संसद कर सकती है। इसके बाद दिल्ली सरकार ने इस योजना को बिना किसी नाम से शुरू करने का ऐलान किया था।\nदैनिक भास्कर हिंदी: दिल्ली में पांचवी बार बढ़ा लॉकडाउन CM केजरीवाल ने कहा- केस कम हुए तो करेंगे अनलॉक\nदैनिक भास्कर हिंदी: दिल्ली में कल से 18+ को नहीं लगेगा टीका, केजरीवाल बोले- वैक्सीन का स्टॉक खत्म


Conductor क्या होता है | Transmission Line Conductor के प्रकार - Engineer Anju\nइस पेज पर आज हम Conductor क्या होता है, एवं कॉपर और एल्यूमीनियम में कौनसा कंडक्टर ज्यादा उपयोगी होता हैकी समस्त जानकारी पड़ेगें और इसके साथ ही Transmission Line Conductor के Types के बारे में भी समझेगें।\nConductor क्या होता है\nConductor का काम ही होता है इलेक्ट्रिक पावर को एक जगह से दूसरी जगह तक कम से कम रेजिस्टेंस के साथ ले जाना। वैसे कई सारे ऐसे मटेरियल है जिनकी कंडक्टिविटी बहुत अधिक होती है।\nजैसे :- गोल्ड सिल्वर (चांदी) लेकिन इनका उपयोग इलेक्ट्रिकल सिस्टम में वायर के लिए कर पाना संभव नही है, क्योंकि यह बहुत ज्यादा महंगे होते है।\nइसी कारण से हमारे पास मुख्य दो ही मटेरियल (कॉपर ओर एल्यूमीनियम) सबसे सही बचते है पर इन दोनो मे भी आज के समय एल्यूमीनियम ही एक मात्र विकल्प बच गया है।\nएल्यूमीनियम का रेजिस्टेंस कॉपर से 60% अधिक तो होता है, जो की एल्यूमीनियम की एक कमजोरी है।\nलेकिन कॉपर मे भी कुछ कमी है जैसे की कॉपर एल्यूमीनियम से3गुना ज्यादा भारी होता है ओर कॉपर एल्यूमीनियम से काफी ज्यादा महँगा भी होता है।\nआज के समय कॉपर 500 रुपया में एक किलो मिलता है, जबकि 1 किलो एल्यूमीनियम की कीमत मात्र 100 रुपए ही है।\nइसके अलावा कॉपर में एक ओर बहुत बडी प्रॉब्लम यह है की कॉपर वायर में जंग काफी आसानी से लग जाता है जो की इसकी लंबी लाइफ के लिए काफी नुकसान दायक है।\nआपने देखा होगा जो आपके घरो में तांबे मतलब कॉपर के बर्तन का कलर 2-3 दिनों में ही बदल जाता है वो उसके ऊपर कार्बन आने के कारण ही होता है।\nलेकिन अभी भी आपको कुछ पुराने सबस्टेशन पर कॉपर के वायर का उपयोग होता दिख जाएगा। वहाँ पर इनका इस्तेमाल इसलिए किया जाता है।\nक्योंकि वहाँ पर इन वायर को काफी अधिक इलेक्ट्रिकल करंट को हैंडल करना पड़ता है। पर फिर भी आज के समय कॉपर वायर के मिलने के चांस काफी कम रहते है। ट्रान्समिशन लाइन मे हर जगह एल्यूमीनियम वायर का ही उपयोग हो रहा है।\nTransmission Line Conductor के प्रकार\n1. Solid Conductor (सॉलिड कंडक्टर)\n2. Holllow Conductor (होलो कंडक्टर)\nAAAC वायर में भी सभी वायर एल्युमीनियम के ही होते है पर एल्युमीनियम काफी ज्यादा लचीला होने के कारण इनमे कुछ ओर धातु को मिलाया जाता है। जिससे इनकी मजबूती बड़ाई जाती है। इनका उपयोग रेलवे क्रासिंग ओर पहाड़ी इलाको में किया जाता है।\nइस कंडक्टर में स्टील का उपयोग होने से यह गरम होने पर ज्यादा फैलता नही है। इस कारण से ASCR कंडक्टर का उपयोग हम जहाँ भी करते है ।\nवहाँ पर हम दो इलेक्ट्रिक पोल के बीच अंतर को ज्यादा रख सकते है। ASCR कंडक्टर हाई वोल्टेज लाइन और लौ वोल्टेज लाइन दोनो पर उपयोग किया जाता है।\nACSR Transmission Line Conductor के प्रकार\n33KV से 66KV तक उपयोग में आने वाले कंडक्टर को डॉग कंडक्टर कहा जाता है। इसकी करंट केरिंग कैपेसिटी 300 एम्पेयर तक होती है। इसमे6एलुमिनियम के वायर (strand) होते है, तथा7स्टील के स्ट्रैंड होते है।\nयह 66किलो वोल्टेज से 132 किलो वोल्टेज तक उपयोग मे लिया जाता है। इसमे 480 एम्पेयर तक करंट को दिया जा सकता है। इसमे 30 एलुमिनियम के वायर (strand) होते है, तथा7स्टील के स्ट्रैंड होते है।\nजेब्रा कंडक्टर 220 किलो वोल्टेज के लिए उपयोग किया जाता है। इसमे 735 एम्पेयर तक करंट को दिया जा सकता है। जेब्रा कंडक्टर मे 54 एलुमिनियम के स्ट्रैंड और7स्टील के स्ट्रैंड होते है।\nयह कंडक्टर 220 किलोवाल्ट या फिर 440 किलो वोल्टेज की लाइन पर उपयोग मे लिए जाते है, जो की आसानी से 800 एम्पेयर तक करंट झेल सकते है।\nउम्मीद हैं आपको Conductor की जानकारी पसंद आयी होगी। यदि आपको यह आर्टिकल पसंद आया हो तो इसे सोशल मिडिया पर शेयर जरूर करें।


अपनी बात...: "बेवकूफ़ी जो यादगार बन गयी......"\nबेवकूफ़ी इंसान का स्थायी भाव होता है, जबकि समझदार उसे, कोशिश करके बनना पड़ता है :( सब अपनी बुद्धिमानी की चर्चा तो खूब करते हैं, लेकिन बेवकूफ़ियां छुपा लेते हैं , ठीक उसी तरह, जैसे सड़क पर गिरने के बाद गिरने वाला चारों ओर देखता है कि उसे किसी ने गिरते हुए देखा तो नहीं? दर्द तो घर जा के ही महसूस होता है, ऐसे ही बेवकूफ़ी करने के बाद पहली कोशिश उसे छुपाने की होती है :) लेकिन होली के बहाने हमने ब्लॉग जगत के धुरंधरों से कुछ छूट लेने की कोशिश की, अब होली है तो बुरा मानने की गुंजाइश भी नहीं है. तो बस " बुरा न मानो होली है" के नारे को बुलन्द करते हुए हमने इन धुरंधरों की उन यादों को साझा कर रहे हैं, जिन्हें ये अभी तक छुपाये बैठे थे. जिस क्रम में हमें अनुभव मिले हैं, हम उन्हें बिना किसी काट-छांट के यहां पेश कर रहे हैं. स्थानाभाव के कारण इस परिचर्चा को दो भागों में पोस्ट करना पड़ेगा, ऐसा करने का मन नहीं था लेकिन क्या करूं?\nमैं मूर्ख हूं- अविनाश वाचस्‍पति\nवैसे तो सभी कहीं न कहीं जिंदगी में कभी न कभी वेबकूफी कर बैठते हैं। कुछ मान लेते हैं पर अधिकांश इसे स्‍वीकार नहीं करते हैं। पर जब से वेब का वर्चस्‍व बढ़ा है। स्‍वीकार करने के भी अपने लाभ हैं। अप्रैल फूल के दिन अक्‍सर वेबकूफ बनाया जाता है, लोग बनते भी हैं, मानते भी हैं और हिचकिचाते भी हैं। पर अप्रैल की एक तारीख तो छोडि़ए,अप्रैल का महीना भी नहीं रहा है। पिछले बरस दिसम्‍बर9को मैं अपने बैंक खाते से एटीएम के जरिए पांच हजार रुपये निकालने गया। आईडीबीआई बैंक का एटीम था, मैंने आईसीआईसीआई बैंक के कार्ड से रुपये निकालने के लिए कार्ड इन्‍सर्ट किया। पिन डाला और 5000 दर्ज करके, कंटीन्‍यू का बटन दबाया और रिसीप्‍ट के लिए भी यस पर क्लिक कर दिया।मैं एकदम चौकस, कि मशीन अपना मुंह खोलकर रुपये दिखलाये और मैं तुरंत लपक लूं। मैंने कोई कोताही नहीं की और रुपये लपक लिए और जब तक रिसीप्‍ट मिलती, तब तक रुपये गिन भी लिए, पूरे थे। जेब के हवाले किए। फिर मैंने स्‍टेटमेंट पाने के लिए बटन दबाया लेकिन मशीन ने चैट करते हुए बतलाया कि आप इसके लिए अधिकृत नहीं हैं। मैं हैरान कि मेरा ही खाता है और मैं ही अधिकृत नहीं हूं। मेरा माथा ठनक गया। न होली का मौसम है, न अप्रैल का महीना आसपास है। फिर एटीएम कार्ड बाहर निकाला तो देखते ही मुझे अहसास हो गया कि मैं वेबकूफ हूं। वेब से जुड़कर मैंने वेबकूफी की है। मैंने अपने आईसीआईसीआई क्रेडिट कार्ड से कैश निकाल लिया था। फिर कस्‍टमर केयर पर संपर्क किया, उन्‍होंने कहा कि कैश निकासी चार्ज, ट्रांजेक्‍शन चार्ज और इंटरेस्‍ट (जब तक आप कैश वापिस जमा नहीं करवायेंगे, लगेगा)। मैंने तुरंत कैश जमा करवाने के लिए कोशिश शुरू कर दीं परंतु मेरा दुर्भाग्‍य जिस शाखा पर रुपये वापिस जमा करवाने गया, वो पांच बजे शाम तक कैश लेती है। खैर ... दस दिसम्‍बर की सुबह वापिस जमा करवा दिए। अब सोच लिया है कि सतर्क रहूंगा। प्रत्‍येक कार्ड का पिन नंबर अलग रखूंगा। चाहे भूल जाऊं और फिर दोबारा से वेबकूफ बन जाऊं। वेब का जमाना है, कूफ नहीं कुल्‍फी माना है। लगभग 500 रुपये का खून हो गया। मैं तो खून ही कहूंगा, मेरी मेहनत की कमाई, मेरे सामने ही लुट गई। पर इस बार उम्‍मीद है कि वंदना जी संभवत: कृपा करके इस वेबकूफी की भरपाई इस तुरंता वेबकूफियाना पोस्‍ट पर 500 रुपये पारिश्रमिक भेज देंगी। नहीं भेजेंगी तो फिर से एक बार वेबकूफ बनने के लिए तैयार हूं जबकि पारिश्रमिक न मिलना तय है और मैं उसमें संभावनाएं तलाश रहा हूं तो यह हुई दूसरी वेबकूफी और अभी तो होली आने में5दिन शेष हैं। हो सकता है एक दो बार और यह अवसर मिल जाए। बहरहाल ....जल्‍दियाना पोस्‍ट में इतना ही। बाकी टिप्‍पणी में लिख मारेंगे, रंग भरे गुब्‍बारे की तरह, जब पोस्‍ट प्रकाशित हो जाएगी। होली खैर ....लेकिन यह भी सच है कि जितनी भी सावधानी बरत लूं, जितना भी सतर्क हो लूं, जिस दिन दोबारा वेबकूफ बनना तय होगा, बच नहीं सकूंगा।\n"वो गुब्बारे की तकिया.." यशवंत माथुर\nबातज्यादा पुरानी नहीं है यही लगभग दो साल पुरानी है जब मैं मेरठ में था.रिटेल सेक्टर की नौकरी ही ऐसी होती है कि त्योहारों पर छुट्टी मिलना मुश्किल ही नहीं नामुमकिन सा होता है आखिर त्योहारों पर कस्टमर्स की जेब काटने के लिए कोई तो कसाई चाहिए ही न .तो भई होली के रंग से पहले वाले दिन रात को १०-११ बजे स्टोर बंद करवाकर जब रूम पर पहुंचे तो बाकी के तीन मित्र पहले ही आ चुके थे और हम यह देख कर आश्चर्यचकित रह गए कि हमारा जान से प्यारा बिस्तरा कमरे सहित साफ़ सुथरा करके हमारे मित्रों ने चमका रखा था और जिस तकिये को लेकर हम चारों आपस में लड़ते थे वो तकिया शान से मेरे सिरहाने चद्दर के नीचे था.मैं मन ही मन खुश भी था और चकित भी ....शायद होली पर दुष्ट मित्रों का ह्रदय परिवर्तन हो गया हो ....तकिये के बगैर मुझे नींद नहीं आती और स्टोर से आने के बाद सीधे लेटने को जी करता था सो दो चार\nबातें करके मैं लेट गया और कब नींद लग गयी पता ही नहीं चला ........सोते सोते अचानक मेरा सर तख़्त से टकराया और मुझे लगा मेरा सर फट गया क्योंकि एक तेज धार ने मेरे चेहरे को भिगो दिया था.......घडी में भोर के चार बजे थे ...और मेरे बाकी मित्र जोर जोर से हंस रहे थे.मैं अभी भी कुछ समझ नहीं पा रहा था कि क्या हुआ ......पर तभी यह अहसास हुआ कि जिसे मैं तकिया समझ कर सर से लगा कर सो रहा था वो दरअसल नयी तरह का गुब्बारा था .....जिसने मुझे मेरे बिस्तर सहित भिगो दिया था.....मेरे दुष्ट मित्रों का यह तरीका था होली खेलने का ......उसके बाद तो सुबह उस वक़्त से दोपहर १ बजे तक हम लोग नौन स्टॉप होली खेलते रहे .४ बजे फिर स्टोर में रिपोर्ट भी करना था.\nयह मेरी बेवकूफी ही थी कि थके होने के कारण मैं उस असामान्य से तकिये को पहचान न सका.\nआप सभी को होली\nकी शुभ कामनाएं!\n"मंहगा पड़ा जासूस बनने का शौक"- देवेन्द्र पांडे\nजिंदगी की सबसे बड़ी बेवकूफी ! कठिन प्रश्न है। एक हो तो बताऊँ ! पूरी जिंदगी बेवकूफियों के अंबार पर ही तो है। आनंद की य़ादें में मैने इसका उल्लेख किया है। वे बचपन के दिन थे जब हमें जासूसी किताबें पढ़कर जासूस बनने का शौक चर्राया था। लिंक दे रहा हूँ खुद ही\nपढ़ लीजिए कि कैसे मरते-मरते बचा था ! http://aanand-ki-yadein.blogspot.com/2010/11/23.html अभी इतना ही। कल\nऔर याद आया तो जरूर लिखूंगा। वैसे आपका यह प्रयास काबिले तारीफ है। पढ़ने की उत्सुकुता बनी रहेगी। होली की ढेर सारी शुभकामनाएँ..\n"होली का हो हल्ला"....टी. एस. दराल\nगुलाब , मोतिया , चन्दन , केसर\nरंग टेसू पलाश फूलों से लेकर ,\nहम पहुँच गए सपत्नीक मोहल्ले में\nफिर रंग जमाया भांग के हो हल्ले में ।\nगुप्ता , शर्मा, वर्मा जी को रंगों में नहलाए\nरसगुल्ले , गुलाबजामुन , गुज्जियाँ खूब उडाए ।\nरंग बिरंगी भीड़ में फिर , पत्नी को टटोला\nवो पत्नी सी लगी तो , हाथ पकड़कर बोला ।\nअज़ी अब चलिए भी , बहुत हो गई होली\nवो भी मारे ख़ुशी ख़ुशी , संग हमारे होली।\nघर जाकर प्रेमपूर्वक , जब उनका रंग छुड़ाया\nबिन भांग चढ़ाये फिर, सर अपना चकराया ।\nहम ये कैसा गड़बड़ घोटाला कर आए थे\nपत्नी की बदले पड़ोसन को पकड़ लाए थे ।\nअपनी तो मद-मस्त थी , मर्दों की टोली\nपर समझ न आया , वो क्यों संग होली ।\nमांफी मांग हमने फिर , भाभी जी की चाय बनाई\nतभी द्वार पर धर्मपत्नी की , कड़क आवाज़ दी सुनाई ।\nहमने कहा भाग्यवान , एक अनहोनी हो गई है ।\nवो बोली पता है जी , शर्मा जी की पत्नी खो गई है ।\nपत्नी वियोग में शर्मा जी, बहुत घबराए हैं\n१०० नंबर पर रिपोर्ट लिखाने , यहीं आए हैं ।\nयह सुनकर अपने हाथ पैर, पत्थर से जकड़े गए\nरंग उतारकर भी हम तो , रंगे हाथ पकडे गए ।\nअब बाहर पडोसी संग खड़ी, पत्नी भड़क रही है\nअन्दर पड़ोसन मज़े से बैठी , चाय सुड़क रही है ।\nअब आप ही बतायें, हम क्या करें?\n"जब पतिदेव को बन्द कर दिया..... "शमा -\nहम उन दिनों मुंबई में थे . मार्च का महीना था. होली अब के शुक्रवार को थी,इस कारण लम्बा वीक एंड मिल गया था. मेरी चार सहेलियाँ नाशिक से बृहस्पतवार की शाम को ही आ पहुँचीं थीं. खूब गपशप का माहौल बना हुआ था. मैंने काफी सारे व्यंजन,होली के मद्देनज़र बना के रखे थे. शुक्रवार की सुबह मालपुए बनाने का इरादा था. सोचा सबको नाश्तेमे यही परोसा जाये. उसी की तैय्यारी में मै रसोई में लगी हुई थी.रसोई को लग के बैठक थी,सो साथ,साथ गप भी जारी थी. होली पे फिल्माए गए गीत सभी चल रहा था.इतने में दरवाज़े पे घंटी बजी. मै पहुँची तब तक अर्दली ने दरवाज़ा खोल दिया था. बता दूँ की मेरे पती तब ऊंचे ओह्देपे (CID )में सरकारी मुलाजिम थे. दरवाज़े पे आयी हुई टोली हमारी सोसायटी के लोगों की ही थी.उस में अधिकतर भारतीय प्रशासनिक सेवामे कार्य रत थे."कहाँ हैं तुम्हारे साहब ?" किसीने अर्दली को सवाल किया. "जी, वो तो बाथरूम में हैं!" अर्दली ने बताया!मै झट इनके छुटकारे के लिए आगे बड़ी और कहा," आप सब को होली मुबारक हो! दरअसल,ये अर्दली अभी,अभी पहुँचा है....इसे नहीं पता की,ये तो सुबह साढ़े छ: बजे ही अपनी गोल्फ किट लिए गोल्फ कोर्स पे गायब हो चुके हैं!" "अरे, ये जनाब कहीं बाथरूम में छुप के तो नहीं बैठे?"किसी ने अपनी शंका व्यक्त की! "नहीं,नहीं...ये तो वाकई सुबह गोल्फ खेलने चले जाते हैं...मै रोज़ ही देखता हूँ....चलो,चलो...इन्हें फिर कभी धर लेंगे...",हमारे एकदम सामने रहनेवाले और बेहद करीबी पड़ोसी,रमेश जी ने कहा. सब ने मान लिया ! "लेकिन,आपके हाथ के व्यंजन खाने तो हम ज़रूर आयेंगे!" उनमे से एक ने कहा! "जी...जी...ज़रूर!!"मैंने कहा...मेरी जान छूटी. पतिदेव को होली खेलना क़तई भाता नहीं! ये तो सचमे बाथरूम में थे! दरवाज़ा बंद होते ही मै बाथरूम के दरवाज़ेपे पहुची,तथा खट खटा के कहा," मै जब तक कहूँ ना,आप बाहर मत आना!" कहके मैंने बाहर से कूंडी लगा दी! अब हम सहेलियों का गपशप का दौर दोबारा जोर पकड़ गया! मै गरमागरम मालपुए बना बना के मेज़ पे भेजती जा रही थी....हंसी मजाक चल रहा था...फ्लैट सड़क के काफी करीब था,सो सड़क परकी सारी पी,पी,पों,पों सुनायी देती जा रही थी! कुछ डेढ़ घंटा या शायद उससे अधिक बीत गया. जमादारनी आयी. सीधे मेरे कमरे में गयी और फिर घबराई-सी बाहर आके मुझ से मुखातिब हुई," बाई साहब...! आपने कहना तो था,की साहब अन्दर हैं...मै तो कूंडी खोल सीधे अन्दर पहुँच गयी!" इतने में पसीने में तरबतर हुए,ये भी सामने आये! मैंने चकराके सवाल किया," अरे! आप गोल्फ खेलने नहीं गए?" "हद करती हो! गोल्फ खेलने नहीं गया! मुझे बाथरूम में बंद कर के तुम निकल आयीं....ये तक नहीं बताया की,किसलिए बाहर आने से रोक रही हो...pot पे बैठे, बैठे दोनों अखबार तीन,तीन बार पढ़ लिए...मुम्बई की गर्मी अलग! बताओ,गोल्फ खेलने कैसे जाता? तुम्हें इतने भी होश नहीं? दरवाज़ा भी खडकाने से डर रहा था,की,पता नहीं तुमने क्यों टोक दिया है!" पतिदेव उबल पड़े! और मेरे कुछ देर के लिए होश उड़ गए! मै अपनी रसोई और अपनी गपशप में इन्हें बंद कर के भूलही गयी थी! मेरी शक्ल पे हवाईयाँ उडती देख,मेरी सहेलियाँ ज़ोर ज़ोरसे हँसने लगीं! एक इनसे मुखातिब होके बोली," चलये ये होली भी खूब याद रहेगी! लोग रंगों से भीगते हैं,आप पसीने से भीग रहे थे!" ना जाने कितने साल बीत गए,पर ये बेवकूफी भुलाये नहीं भूलती! बल्कि हर होली पे याद आही जाती है!\n"वो शरमा के भागना मेरा......" रेखा श्रीवास्तव\nअरे वंदना ये क्या पूछ डाला ? वैसे होली का मौका भी ऐसा ही है कि कुछ न कुछ घटित\nहोता ही रहता है. चलो ये बात आज तक किसी से शेयर की ही नहीं है तुम्हें बताते हैं और ये बात उनको पता है जो उस समय वहाँ मौजूद थे. मेरी शादी का मौका था और मेरे भाई साहब के फास्ट फ्रेंड मुंबई में रहते थे और उसी समय उनकी बहन की भी शादी थी. सब लोग इकट्ठे\nथे और ढोलक बज रही थी कि मेरी चाची बोली - आज आदित्य का फ़ोन आया था कि वह शादी में नहीं आ पाएंगे.मैंने कहा - हाँ निशि की शादी है न इस लिए कोई बात नहीं. चाची - कोई बात कैसे नहीं ? शादी फिर कैसे होगी? मैंने कहा - अरे उनके न आने से शादी होने के क्या सम्बन्ध है? अब अपनी बहन की शादी छोड़ कर तो आ नहीं सकते .चाची - फिर तुम्हारी शादी कैसे होगी?\nमैंने ने बगैर सोचे समझे कह दिया - क्यों मेरी शादी और आदित्य के न आने से क्या मतलब है?\nचाची बोली - सोच लो, तुम्हारी शादी भी नहीं हो सकती है आदित्य के बगैर. मैंने कहा - अच्छा देखते हैं कैसे नहीं होगी? ये तो कोई बात नहीं हुई.\nसब लोग हँसे जा रहे थे और मैं थी कि अपनी धुन में बहस किये जा रही थी. मेरी सहेली बोली - अरे जरा गौर तो करो चाची कह क्या रही हैं? आदित्य नहीं आयेंगे तो तुम्हारी शादी कैसे होगी?\nतब मेरे समझ में आया कि मेरे पतिदेव का नाम भी आदित्य ही है. उसके बाद तो मुझको वहाँ से भागते ही बना.\nमेरी यादगार हसीन बेवकूफ़ी .........हा हा हा हा होली है जी होली है- अजय झा\nआपने पूछा था कि होली पर की गई कोई ऐसी गलती बताऊं जो फ़ागुन के हसीन गुनाहों में से एक की तरह याद हो मुझे । होली यूं तो शहरों में भी रहते और मनाते हुए ही आए थे और हर जगह की खासियत के साथ एक देसी भदेसपन और अपनी हुडदंगई तो साथ रहता ही था । इस होली के दौर में एक और जबरद्स्त दौर तब आया जब हम अपने लडकपने से युवापन की ओर बढ रहे थे और खुशकिस्मती ये कि कुदरत ने उस वक्त में हमारे लिए ग्राम्य जीवन को मुकर्रर कर दिया था । यकीन जानिए आज भी मुझे लगता है कि गांवों में रहे वो दिन मेरे जिंदगी के सबसे खूबसूरत दिनों में से एक थे जबकि वो दौर कठिनाईयों और चुनौतियों भरा था फ़िर भी । गांव में होली का दिन तो बस कहने भर को ही तय होता था ..वर्ना शुरू तो हम शायद बसंत पंचमी से ही हो जाते थे ।\nगांव की होली में जो चीज़ें मुझे अनमोल मिलीं वो थी जोगीरा और मंडली होली ..ओह क्या दिन थे वो भी । गांव में आम की बौरों की खुशबू हवाओं में घुलने लगती थी और हर तरफ़ उत्सव का माहौल होता था । और हां उन दिनों में शादियां खूब हुआ करती थीं मिथिलांचल में सो उस समय जिंदगी के सावन का फ़ागुन से जो मिलन होता था वो तो बस उन दिनों को यादगार बना देता था जैसे हर आंगन में या जीजा नया आया होता था या फ़िर नई नवेली भौजी ही शो स्टॉप्पर होती थीं । हम तो जाने कितने दिनों पहले से ही शुरू हो जाते थे । अरे नही नहीं जी होली खेलने के लिए नहीं बल्कि भौजी को इस बात के लिए कि ..ए भौजी तनिक नुतुनिया को भी बुलाईए न अबके होली में ...तब बताते हैं दुनो कोई को । भाभी भी जैसे चैलेंज स्वीकार करने को ही तैयार बैठी थीं ....हां हां बौआ जी हम सब समझते हैं ....आईए रही है ऊ ..ई गुंडा मंडली बच के रहिएगा होली में धुलिया देगी आप लोग का भडकुस्स उडा देगी ......देखेंगे देखेंगे ...हमने भी टनक के कह दिया था ।\nबस पूरी मंडली को तो जैसे होली में एक अतिरिक्त तोहफ़ा मिलने जा रहा था ..आखिर भौजी की बहिनिया आ रही है होली खेलने ई कोई आम बात थोडी था । हमारे सर्किल से अलग लडकों को जब ये पता चला होगा तो वे बेचारे जरूर जले भुने होंगे ..अरे हम भी अईसी खबरों पर खूब भुन जाते थे । होली से एक दिन पहले का दिन था । भौजी से पिछली शाम को ही बता दिया था कि कि पहले भईया नुतुनिया को ले के आएंगे बाईक पे ..फ़िर उसके बाद बुआ जी को लेने जाएंगे उनके ससुराल से । हमने भी बस कर ली तैयारी । दालान से आंगन तक जाने के बीच की जगह को चुना गया ऑपरेशन नुतुनिया रंगाई के लिए । भईया के मोटर सायकिल की आवाज़ सुनते ही सब पोजीसन में बैठ गए । हमें पता था कि भईया नुतुनिया जी को दालान पे उतार के फ़िर वापस निकल लेंगे बुआ जी को लेने के लिए । ..बस जैसे ही खंबे की ओट से एक परछाई आती दिखी ...जय हो ...एक जोर का शोर और कम से कम तीन बाल्टी लोटा पानी ...फ़चाक से ...। जब तक देखें देखें ...ओह ये तो लक्ष्मी बुआ थीं ..." कौन है रे मुंहझौंसा सब ..ई कौन होली से पहले ही बौराया हुआ है कौन घर का है रे ...सब ये जा वो जा ..। सत्यानाश ...भईया नुतुनिया के जगह पर पहले लक्षमी बुआ को ही लाद लाए थे । वो शाम तो बस कैसे कटी पूछिए मत । लेकिन नुतुनिया आज भी हमें खूब चिढाती है ...हाय रे बौराहा मंडली .......अपनी ही बुआ जी को ..हर हर गंगे कर दिया\nबहुत बहुत शुक्रिया वंदना बहन आपका और ढेर शुभकामनाएं आपको\n(अरेरेरेरेरेरे........ बात यहीं खत्म नहीं हुए भाई. तकनीकी खराबी के कारण बेवकूफ़ी की श्रृंखला का दूसरा भाग\nआपके ब्लॉग-रोल पर दिखाई नहीं दे रहा. शाम को रश्मि ने मुझे बताया और फिर रात में ज्योति ने. जब दो लोगों ने एक सी शिकायत की, तो मेरा माथा ठनका. अब दिक्कत नहीं होगी, सीधे इस लिंक पर जाइये न, हां भाई, इसे पढने के बाद ही तो :)\nप्रस्तुतकर्ता वन्दना अवस्थी दुबे पर 11:17 am\nkshama शुक्रवार, 18 मार्च 2011 को 12:31:00 pm GMT-7\nMaza aa raha hai padhne me!\nइस्मत ज़ैदी शुक्रवार, 18 मार्च 2011 को 12:50:00 pm GMT-7\nहोली के इस पावन पर्व पर ऐसी पोस्ट्स पढ़वाने और हंसाने का अच्छा इंतेज़ाम किया है तुम ने\nलेकिन पहले सब पढ़ लेन तब कमेंट करेंगे\nRahul Singh शुक्रवार, 18 मार्च 2011 को 6:02:00 pm GMT-7\nमजेदार, रोचक संस्‍मरण.\nदेवेन्द्र पाण्डेय शुक्रवार, 18 मार्च 2011 को 8:15:00 pm GMT-7\nवाह वाह इसे पढ़कर पता चला कि बड़े-बड़े पड़े हैं। हम नाहक डरे हैं।\nअविनाश जी की फोटू भोली-भाली\nबेवकूफी की कीमत लगा डाली...\nडा0 साहब ने क्या खूब कमाल किया\nपड़ोसन को ले आये बनाके घरवाली\nशमा जी से मालूम हुआ कि कैसे खुलता है किस्मत का ताला\nपति को बाथरूम में बंद किया तो लाइफ हो गई जिंगालाला\n....वंदना जी आपका यह प्रयास अच्छा लगा। अगले साल से कम से कम एक महीना पहले सचेत कर दीजिएगा ताकि लोग खूब आयें। लोगों के पास समय का अभाव है न। और मूड भी एक चीज होती है।\nशाहिद मिर्ज़ा ''शाहिद'' शुक्रवार, 18 मार्च 2011 को 9:08:00 pm GMT-7\nकहां हैं सब???\nप्रवीण पाण्डेय शुक्रवार, 18 मार्च 2011 को 9:46:00 pm GMT-7\nहमने तो एक ही यादगार बेवकूफी की है और उसे भुगत भी रहे हैं।\nKunwar Kusumesh शुक्रवार, 18 मार्च 2011 को 9:54:00 pm GMT-7\nमंजुला शुक्रवार, 18 मार्च 2011 को 10:46:00 pm GMT-7\nबहुत बढिया...मज़ा आ गया .........\nहोली की हार्दिक शुभकामनायें....\nब्लॉ.ललित शर्मा शुक्रवार, 18 मार्च 2011 को 11:06:00 pm GMT-7\nवाह वाह बहुत खूब। मजा आ गया।\nshikha varshney शनिवार, 19 मार्च 2011 को 12:14:00 am GMT-7\nwaah ek se badhkar ek dhurandhar hain yahan to ..majedar.\nज्योति सिंह शनिवार, 19 मार्च 2011 को 12:53:00 am GMT-7\nwaah maza aa gaya is adbhut rang -hang ko dekhkar ,aagaaz ka andaaj nirala hai ,saath hi sabki pyaari pyaari yaade bhi .tumahari holi hi sachchi holi hai kyonki ye ekta ka pratik hai .na rang na gulaal\nphir bhi dhamaal .happy holi .\nयशवन्त माथुर (Yashwant Mathur) शनिवार, 19 मार्च 2011 को 2:54:00 am GMT-7\nसभी बेवकूफियां पढ़ कर मज़ा आ गया.\nडॉ टी एस दराल शनिवार, 19 मार्च 2011 को 4:14:00 am GMT-7\nवंदना जी , अब इनमे से चुनिए , सबसे खतरनाक वेवकूफी ।\nहोली की सबको हार्दिक शुभकामनायें ।\nPatali-The-Village शनिवार, 19 मार्च 2011 को 5:51:00 am GMT-7\nवाह! वाह बहुत खूब।\nManoj K रविवार, 20 मार्च 2011 को 1:40:00 am GMT-7\nबहुत बढ़िया.. खूब हंसी आ रही है औरों की बेवकूफियाँ पढ़कर और अपनी याद करके...\nसतीश सक्सेना रविवार, 20 मार्च 2011 को 2:07:00 am GMT-7\nसतीश सक्सेना रविवार, 20 मार्च 2011 को 2:13:00 am GMT-7\nयह प्यारा और मनोरंजक विषय चुनने के लिए बधाई वंदना जी !\nवन्दना रविवार, 20 मार्च 2011 को 3:48:00 am GMT-7\nवाह …………ये अन्दाज़ तो बहुत पसन्द आया।\nआपको होली की हार्दिक शुभकामनायें।\nVivek Rastogi रविवार, 20 मार्च 2011 को 5:11:00 am GMT-7\nएक से बढ़कर एक बेबकूफ़ियाँ\nडॉ. मनोज मिश्र रविवार, 20 मार्च 2011 को 7:30:00 am GMT-7\nवंदना जी इस बार आपके निमंत्रण पर मैं चूक गया,माफी.\nअगली बार कोई मौका नहीं दूंगा.\nअल्पना वर्मा रविवार, 20 मार्च 2011 को 7:31:00 am GMT-7\nआप की शुभकामनाएँ मिलीं .रंग पर्व पर मुझे भी याद रखने के लिए के लिए धन्यवाद.पर्व विशेष पर आप को भी शुभकामनाएँ .\nshobhana रविवार, 20 मार्च 2011 को 11:00:00 am GMT-7\nहोली का आनन्द दुगुना हो गया सभी के रोचक संस्मरण पढ़कर |\nवाणी गीत रविवार, 20 मार्च 2011 को 5:15:00 pm GMT-7\nसभी संस्मरण रोचक है ...\nअच्छी है ये बेवकूफियां और इसे स्वीकार करना भी !\nKailash Sharma सोमवार, 21 मार्च 2011 को 12:44:00 am GMT-7\nबहुत खूब! बहुत मनोरंजक संस्मरण पढवाये...\nअविनाश वाचस्पति सोमवार, 21 मार्च 2011 को 9:58:00 am GMT-7\nअगले साल की वेबकूफी का जुगाड़ बना रहा हूं, जिससे पहले नंबर पर ही बना रह सकूं। जय हो बेव कूफ संगठन की।\nसंजय @ मो सम कौन ? सोमवार, 21 मार्च 2011 को 6:48:00 pm GMT-7\nएक से एक मजेदार संस्मरण।\nUdan Tashtari गुरुवार, 31 मार्च 2011 को 1:46:00 pm GMT-7\nयह तो रह ही गया था पढ़ने से...बहुत मजेदार रहा...\nस्वाति गुरुवार, 31 मार्च 2011 को 11:40:00 pm GMT-7


एक तलाकशुदा से शादी करने को लेकर जुड़े मिथ्य | Myths About Marrying A Divorcee! - Hindi Boldsky\n| Updated: Friday, September 1, 2017, 9:53 [IST]\nक्या आप एक तलाकषुदा महिला या पुरूश से षादी कर रहे है? तो आपको कौन रोक रहा है? क्या आपके मित्र या परिजन आपको रोक रहे है क्यूंकि उनकी अपनी मान्यताएं है जो ये कहती है कि आपका ये निर्णय गलत है।\nवे आपसे ये पूछ सकते है कि ’ आप तलाकषुदा व्यक्ति से षादी क्यूं कर रहे है, जबकि आप किसी सिंगल व्यक्ति को चुन सकते है।\nखैर, ऐसी स्थिति में आपको सिर्फ अनुकूलता, प्यार और केमेस्ट्री ये चीजें ही निर्धारित करनी चाहिए।\nअगर ये चीजें सही है और आप दोनों एक होना चाहते है, तो अतीत को एक किनारे रख दें। अगर एक तलाकषुदा से षादी करने के लिए कुछ मिथ्य आपको रोक रहे है, तो इन मिथ्यों को दूर करने के लिए हमारा ये लेख पढ़ेंः\nमिथ्य #1: वे रिष्ते के मामले में असफल है।\nलेकिन ये बात पूर्णतया गलत है। आप उसी स्थिति को दूसरे परिपेक्ष्य से देख सकते है। कि उनमें एक विफल षादी से बाहर निकलने का साहस था। बल्कि ये बुद्धिमानी है, क्यूंकि लंबे समय तक एक असंगत रिष्ते में रहना सही नहीं है। इसलिए, आपका भावी साथी जो कि तलाकषुदा है असफल नहीं है। वो सिर्फ अपना बेस्ट देने के लिए सही व उपयुक्त रिष्ते का इंतजार कर रहे है।\nमिथ्य #2: उनके बच्चे होने चाहिए\nअगर आपके भावी साथी के पिछली षादी से बच्चे नहीं हुए है तो ये मिथ्य उपयुक्त नहीं है। बल्कि, अगर उनके बच्चे है, तो अगर आप उनके साथ बातचीत कर सकते है और इस चीज का आंकलन कर सकते है कि पैरेंटस के रूप में वे बिना किसी टकराव के आपको स्वीकार कर सकते है तो आपको पीछे हटने की जरूरत नहीं है।\nमिथ्य #3: उन्होंने तलाक के लिए आवेदन करने पर दोबारा नहीं सोचा\nये सिर्फ गलतफहमी है। सिर्फ इसलिए कि व्यक्ति ने तलाक को चुना इसका मतलब ये नहीं कि वो हमेषा छोटे मसलों को लेकर कोर्ट जाने को तैयार होगा। बल्कि, सोचें कि उन्हें इस स्थिति से निकलना आवष्यक होगा। सोचें, कि किस कारण से उन्होनें इतना बड़ा कदम उठाया। अगर षादी में पर्याप्त सामंजस्य व प्यार होता तो कोई भी व्यक्ति कोर्ट में अपना समय बर्बाद नहीं करना चाहेगा।\nमिथ्य #4: वे स्वार्थी है\nषांति का रास्ता चुनना स्वार्थी तरीका नहीं है। अगर आप सुसंगत रिष्ते में नहीं हो तो बल्कि उससे भागने की कोषिष करेंगे। घर में षांति पाने के लिए क्या आप खुद को स्वार्थी करार देंगे। इसलिए आप किसी को परख नहीं सकते और उसे स्वार्थी कहें क्यूंकि वे तलाकषुदा है। उन्हें स्वार्थी कहने से पहले उनके स्वभाव को जानें।\nमिथ्य #5: वे झगड़ालू हो सकते है\nकोई भी स्वस्थ व्यक्ति हर रोज लड़ाई नहीं करना चाहेगा। अगर आपका भावी साथी जो कि तलाकषुदा है ने अतीत में अपने साथी से झगड़े किए हो, तो इसका मतलब ये नहीं कि आपको भी उसी स्थिति से गुजरना पड़ सकता है। उनको जज करने से पहले उनके व्यक्तित्व को समझें।\nमिथ्य #6: सामाजिक मसलें उभर सकते है!\nवे दिन गए। अगर आप समाज के प्रतिश्ठित लोगों या षिक्षित वर्ग या फिर अमीर वर्ग के लोगों को देखेंगे, तो आपको ये एहसास होगा कि वे तलाकषुदा से षादी करने को लेकर दो बार नहीं सोचते। इसलिए, अगर आप एक तलाकषुदा से षादी करते है तो आपको इस बात की चिंता करने की जरूरत नहीं कि आपके पड़ोसी या रिष्तेदार आपके बारे में क्या सोचेंगे।\nमिथ्य #7: प्यार असंभव है!\nअगर आप ऐसा सोचते है कि वो पहले से किसी को प्यार करता है और वो आपको फिर से बेहद प्यार करने में असक्षम है। लेकिन अगर वो अपने पूर्व साथी को प्यार करता है तो ये तलाक नहीं होता। इसलिए, अगर आप अपने भावी साथी का दिल जीतने की कोषिष करते है तो आप उससे अपने हिस्से का प्यार पा सकते है।\nAre you marryingadivorced woman oraman? Then what is stopping you? Are your friends and family members stopping you? Then read this!